
Vasile Gherasim 


La 10 februarie a. c. (1943 —n. n.), s-au împlinit 10 ani de 
când Vasile Gherasim şi-a luat, pentru totdeauna, rămas bun de la 
puţinii şi sincerii săi prieteni, care-l păstrează încă statornic şi cald 
într-un colţ al inimii lor. S-a stins în plină maturitate, la numai 40 de 
ani împliniţi de vârstă. Deşi nu s-a scurs, de atunci, decât o decadă, 
totuşi uitarea stăruie să se aşeze peste numele lui. 

Vasile Gherasim a apărut pe orizontul literelor bucovinene la 
un moment foarte neprielnic şi la o răscruce critică a împrejurărilor. 
El intră în câmpul scrisului bucovinean la 1918, când spiritele de aici 
şi de pretutindeni erau preocupate de politică şi de alte îndeletniciri 
mai practice, şi dispare după 1930, când îşi face zgomotos apariţia în 
literatura bucovineană prima generaţie de scriitori, ieşită din şcoala 
românească a acestei provincii. Vasile Gherasim şi George Voievidca 
sunt cei dintâi poeţi bucovineni apăruţi după Unire, ei sunt aceia care, 
la un moment dat, atunci când amuţise glasul de trubadur al vechii 
generaţii bucovinene şi încă nu începuse să cânte noua generaţie, 
sunt singurii poeţi care constituie puntea tradiției dintre Bucovina 
austriacă (politiceşte!) şi Bucovina românească. Ei sunt aceia care 
trec steagul literar al acestei generaţii către generaţia nouă. 

Anul 1918 este pragul care desparte distinct, în Bucovina, 
două epoci istorice, aşa că Vasile Gherasim nu este acceptat nici de 
istoria de până în 1918 — pentru că nu scrisese nimic până atunci —, 
nici de istoria de după 1930, când el încetase să mai scrie. Astfel, 

Gherasim s-a stins în indiferența generală, iar antologiile literaturii 
bucovinene — cu excepţia celei scoase de subsemnatul în 1939 — îl 
trec vinovat sub tăcere. Doar secția cernăuţeană a Ligii culturale, 
pe care a condus-o, în calitate de preşedinte, în ultimii nouă ani ai 
vieţii, i-a înveşnicit, în parte, memoria, publicându-i, în 1934, cu 
pioasa strădanie a cuiva, care a ţinut să rămână anonim, poeziile, în 
colecţia „Iconar”. 

Restul scrierilor sale literare, nuvele si schiţe, pe lângă atâtea 
articole de filosofie, istorie literară etc., au rămas înmormântate prin 
cele reviste cernăuţene (Poporul, Gazeta poporului, Spectatorul, 
Şcoala, Voința şcoalei, Codrul Cosminului etc.) şi numai incidental 
şi foarte puţine, şi în câteva reviste, în afara graniţelor Bucovinei. 

Oricât de scurtă i-a fost viaţa, totuşi bogată i-a fost activitatea. 
Trec peste activitatea lui de profesor secundar şi de suplinitor al unei 
catedre universitare, care îi revenea de drept şi care 1-a fost statornic 
şi meschin refuzată de invidia politică, trec peste activitatea lui de 
preşedinte al Ligii culturale din Cernăuţi, de care perioadă se leagă 
ridicarea bustului lui Eminescu, în grădina „Arboroasa”, şi mă opresc 
la activitatea lui publicistică. 

Gherasim a scris mult, foarte mult: a scris articole şi studii 
filosofice, în care caută să dibuiască spinoasa cale înspre o filosofie 
românească, el a scris studii pedagogice şi articole de istorie literară. 
L-au preocupat diferite aspecte ale istoriei literare, l-a preocupat 
mai ales fenomenul Eminescu. Dacă atâţia alţii şi-au legat numele 
de Eminescu prin simple îngăimări stilistice, Gherasim l-a pătruns 
adânc, l-a înţeles şi ni l-a tălmăcit. În două direcţii ale studiilor 
eminesciene şi-a câştigat merite deosebite: prin cercetări în satul 
Eminovicienilor din Bucovina, Gherasim a stabilit, odată pentru tot- 
deauna, în ciuda atâtor teorii care de care mai extravagante, originea 
românească a lui Eminescu, şi, al doilea, prin alte studii temeinice, 
ni-l prezintă pe Eminescu, împotriva atâtor teorii contrare, ca poet 
optimist, preocupat în largă măsură de toate problemele care agitau 

spiritele româneşti din acea vreme. 

Pe lângă filosof, pedagog şi istoric literar, Gherasim a fost şi 
poet, poet în adevăratul înţeles al cuvântului. Cine l-a cunoscut şi 
cine vede chipul lui Gherasim, nu poate să nu fie izbit de oarecare 
asemănare între el şi Eminescu. Această apropiere nu este numai 
incidentală. Dacă, vorba Latinului, ne este permis de a compara 
lucrurile mari cu cele mici, între Gherasim şi Eminescu nu este 
asemănarea numai de înfăţişare, ci şi în opera lor. 

Găsim, în poezia lui Gherasim, aceeaşi dragoste de natură: 


„Bătrâne codru-ţi zic: rămâi cu bine, 
Eu azi mă duc în lumi străine ţie 
Şi frunza ta se face aurie — 
Încet, încet şi ţie toamna-ţi vine“ 
(Rămâi cu bine), 


întâlnim aceeaşi dragoste pentru femeie, acelaşi suflet chinuit de 
suferința omenească, aceeaşi înclinare statornică înspre reflexivitate, 
deci, cum se spune curent, teme eminesciene, care, în genere, sunt 
tot atâta de bine teme ale poeziei de pretutindeni şi de totdeauna, 
ceea ce nu înseamnă, însă, că Gherasim a fost unul din imitatorii de 
duzină ai lui Eminescu, cum îi întâlnim în literatura noastră. 

Această asemănare de teme se datoreşte soartei lor aproape 
identice, temperamentului lor comun şi preocupărilor egale în via- 
ţă. Ca şi Eminescu, Gherasim a dus aceeaşi viaţă de zbucium, care 
se stinge la 40 de ani, ca şi dânsul, poetul nostru a cântat aceleaşi 
motive de inspiraţie — natura şi femeia — a fost frământat de aceleaşi 
probleme eminesciene. 

„La ce-i făcută viaţa, moartea, dorul?“ (Vorbe, vorbe, vorbe), 
se întreabă şi Gherasim, pentru a ajunge la aceeaşi concluzie: „Doar 
Vis e viaţa ce-ntrerupe somnul nefiinţei“ (Către Poezis...) şi, mai ales, 
îi caracterizează pe amândoi aceeaşi fire înclinată spre meditaţie, 

spre reflexivitate. 

Totuşi, între Eminescu şi Gherasim există o mare deosebire 
în ceea ce priveşte atitudinea lor faţă de viaţă: pe când Eminescu, 
atât de des şi crunt dezamăgit de viaţă, îi arată tot disprețul, râvnind 
nirvanic „setea liniştii eterne“, Gherasim cântă viaţa, este, prin ex- 
celenţă, poetul elanului de viaţă, ca şi Cerna. 

Ce-i spune sufletul? 


„Iubeşte-adânc viaţa nesfârşită, 
Psalmodiază-i imn de bucurie! 
Iară iubirea, din etern simțită, 
O rugăciune de-nălţare fie!“ 
(Vecernie). 


„Nu mor, chiar cruci la capul meu de pun“ (Vorbe, vorbe, vor- 
be), sfidează el, plin de soare, moartea. Un cărbune din soare căzu pe 
pământ şi-l însufleţi: „lar un cărbune arzător căzu / Şi-n lutul meu“ 
(Devenire) şi, de atunci, toată viaţa-i e plină de soare. 


„În plânsul meu dintâi strigat-am soare 
ŞI soare fost-a gândul meu dintâi. 
Şi soare am văzut în ochii tăi, 
Spre el mă avântau gândiri uşoare“ 
(AI vieţii mele soare). 


Imbătat de soare, se crede un titan: „Ne credem zei, având pe 
Dumnezeu în noi“ (Stropul): 


„Credeam că sunt menit a dezlega 

Al veşniciei glas; credeam c-ascult 
Cum florile-mi şoptesc, şi tot mai mult 
Parcă-mi vorbea zefiru-n limba sa. 

ŞI picuri de-adevăr cădeau din stele, 

ŞI soare, lună se topeau în minte-mi: 
Un zeu eram, căci totul eram Eu...“ 


(Sunt om). 
Şi, totuşi, constată că nu e decât un simplu om: 
„Vârtej de patimi, doruri de puteri 
Titanice şi de blestem, de vreri, 
De farmece ce mintea n-a cuprins...“ 
(ladul). 


Iată-l pe Gherasim, aşa cum ne apare din poezia sa, mai mult 
gândire, decât simţire. 

Şi eroii nuvelelor sale, destul de numeroase, sunt mai degrabă 
nişte romantici cerebrali, nişte fiinţe eterice, în genul „Sărmanului 
Dionis“, decât oameni de acţiune. 

Atât pictorul Niţă Mândrea, din nuvela „Înspre soare“, cât şi 
profesorul Vereanu, din „Emaus“, părintele Iov, din „Orfanul““, ca 
şi Moş Anghel, din „Turnul din Soroceni“, sunt oameni singurateci, 
care trăiesc şi se zbuciumă pentru fiinţele lor dragi şi, atunci când ele 
dispar, se mistuie şi ei nostalgic pe calea întunericului. Sunt fiinţe 
care, departe de zgomotul lumii din jur, îşi plăsmuiesc o lume a lor, 
ţesută din singurătate, linişte, pasiune pentru artă şi adâncă credinţă 
în cel Atotputernic. 

Nu ştiu dacă nu trebuie să vedem în aceste fiinţe pe însuşi 
Gherasim: retras de lărmuiala lumii, pasionat pentru artă, adânc cu- 
cernic, trăindu-şi intens lumea plăsmuită interior, care, atunci când 
şi-a văzut zdrobit idealul vieţii, s-a retras în lumea cealaltă, unde 

continuă să trăiască fericit ca şi eroul din „Emaus“. 


Constantin LOGHIN 
(Revista Bucovinei, Anul II, No. 2, Cernăuţi, 1943, pp. 49-53) 

Vasile Gherasim 
(Note biografice!) 


S-a născut în 26 noiembrie 1892, în satul Marginea (jud. Rădă- 
uţi), ca fiu de cântăreţ de biserică (George Gherasim — n. n.). A făcut 
liceul în Suceava şi universitatea în Viena (1915-1918) şi Cernăuţi 
(1919). Mai întâi, s-a apucat de filologia clasică, dar, îndemnat de 
profesorii săi, Stohr şi Reininger, şi influenţat de lectura lui Dosto- 
Jewski, Ibsen, Strindberg ş. a., s-a dedicat filosofiei. 

A fost bibliotecar la Biblioteca Universităţii din Cernăuţi 
(1919-1921), profesor la Şcoala Normală (1921-1922), profesor 
la Liceul de Stat nr. 4 din Cernăuţi (de la 1922, până la moarte) şi 
profesor suplinitor de filosofia istoriei (de la 1927) la universitatea 
cernăuţeană. 

A murit în 10 Februarie 1933. 

Pe lângă activitatea sa publicistică, a dezvoltat şi o vastă ac- 
tivitate culturală, în cadrele Ligii culturale, secția Cernăuţi, al cărei 
preşedinte a fost, din anul 1924, până la moarte. Sub preşedinţia sa, 
această secţie a ridicat frumosul bust al lui M. Eminescu în Cernăuţi. 


! Biografia sumară, de la începutul broşurii omagiale 

Muzei mele 


Struneşte-mi, muză, lira să mai cânt, 
Porneşte-n piept orcane de simţiri; 
Trezeşte iar speranţe şi-amăgiri 
Şi-mi reînvie iar zeiescu-avânt... 


Puteri îmi dă să-nfrunt nenorociri, 
Aşează pe iubire-mi nimbul sfânt, 
Dă-i glas de clopot la al meu cuvânt, 
În mări prefă-mi stropi mici de fericiri. 


Dă-mi ne-nfricare de antic erou, 

De văd în viaţă chinuri de infern, 
Deschide-i minţii mele cer şi iad 

Să ştiu cum sori s-aprind şi mări cum scad, 
Ori de se mişcă timpul în etern: 


Pe strune vechi s-adie-un cântec nou! 


Glasul Bucovinei, Cernăuţi, 1919, No. 80 

Simţiri de primăvară 


Era atâta lună 

în lume astă seară; 
Şi-n noi atâta farmec, 
Simţiri de primăvară! 


Era atâta lună: 

Noi auzeam cum cresc 
Şi crapă micii muguri, 
Cum toate se-nnoiesc. 


Cu sete ne-mpăcată 
Sorbeam în noi din plin 
Viaţa fermecată 
De-atâta cer senin. 


Şi-n ochii tăi albaştri 
Eu sufletu-mi zării — 
Pe-al tău simţii, iubito, 
Că-n ochii mei îl ţii. 
De ce atât de iute 

Trec florile de Mai, 
De ce ţi-i dat în lume 


Numai atât să stai? 


Poporul, Cernăuţi, 1923, Nr. 55 

Gândirea 


Afară-n picuri ploaia cade-ntruna 
Şi vântu-şi plânge jalea zdrobitoare; 
Se-nvârt alene ore după ore: 

Stropi mici din veşnicie, câte una... 


Iar gându-n înălțimi tot vrea să zboare, 
Să-şi ia în zborul său nebun cununa 
De lauri sau de spini. Lui e totuna: 

S-a stinge-aşa sau va luci mai tare! 


Şi Icar s-a suit în zări senine, 
Natura astfel vrând s-o biruiască, 
Dar s-a zdrobit trufia sa în sine. 
Mereu afară ploaia cade-n picuri. 
Vei îndrăzni gândire omenească 


Ca Icar zborul tot după nimicuri? 


Glasul Bucovinei, 1919, No. 81 

Te-ai dus 


Şi florile sunt triste 

Ce tu-n pahar le-ai pus 
Pe masa mea, iubito, 
Atuncea când te-ai dus. 


Le mângâi cu privirea 
ŞI zilnic le stropesc; 

E în zadar, doar zilnic 
Văd cum se veştejesc. 


Şi florile acestea 
De dor se vor usca... 
Şi, poate, niciodată 


Nu te vor mai vedea. 


Poporul, 1923, No. 35 

Odată şi acum 


Odată, când îmi străluceai 

Pe cerul azuriu al dimineţii, 

Te admiram, Luceafăr sfânt, 

Te admiram din ce în ce mai mult, 

Cu cât credeam că eşti mai sus, că eşti învăluit 
În vălul Nepătrunsului zeiesc şi mare 

De care, parcă, mă temeam... 


Si vremea a venit 

Ca să pătrund cu mintea mea 

Tot mai adânc în taina ta, 

Luceafăr blând, şi să dezbat 

Misterul ce, pe vremuri, am crezut că te îmbracă... 
Dar, nici o clipă, mintea mea n-a încetat 
Să te admire. 

Fiinţa mea 

Se simte-nemurită cu lutul ce e-n tine 

ŞI cu puterea ceea ce te mână 

Pe căi pe care nimeni, poate, nu se duce... 


Şi-acum — de când am început să te-nţeleg 
Şi să-ţi pătrund în suflet — 

Te pot iubi. 

ŞI te iubesc mai mult, de când o ştiu 

Că nu mai ai nimic 

Din Nepătrunsul 

De care-odată mă temeam, 

Luceafăr blând al vieţii mele. 

Şi totuşi parc-aş vrea să ştiu mai mult, 
Din ce în ce mai mult, 

Ce e ascuns în al tău suflet. 

Sunt clipe-n care-aş vrea să ştiu mai mult, 
Şi să iubesc mai mult — 

Să pot iubi cum nimeni n-a iubit 

Sub înstelată boltă — pe pământ... 


Poporul, 1921, No. 17 


16 


se naşte dumnezeu 





Primăvara 


Zvâcneau de zile-n trupul său puteri, 
Titanice puteri ce îl mânau pe micul firicel 
De iarbă tot în sus, în sus... 

ŞI capul îl durea de când se tot lovea 

De piedica ce 1-o punea 

În mersul său, în sus, pământul. 


Şi-a răzbătut... Era o noapte rece 

De Martie — cu neguri grele ca de beznă — 
Şi bietul firicel ar fi dorit să se întoarcă 
De unde a pornit; 

Îl străbăteau fiori de groază 

Ştiindu-se atât de singur într-o lume 
Străină, rea, 

Ce l-a ademenit să vie-n ea 

Din lumea-n care-a petrecut în nesimţire... 


A doua zi, pe cer lucea un soare blând 

Şi micul firicel 

Văzu în jurul său pe alți tovarăşi. 

O, ce minune! Lumea îi păru frumoasă, 

Viaţa, un izvor de farmec. 

Un frate mai bătrân îi tălmăcea, 

În graiul său ce-nseamnă asta, ici, şi ceea colo. 


Aşa trecură zile, săptămâni 
Şi îi plăcea să zburde, — el spunea 

Că viaţa numai astfel are preţ: 
Se-mpotrivea chiar vântului 

Ce fluiera în bezna nopții; 
Râdea de ploi şi de zăpadă, 
Ştiind că iară o să vie soarele 
Cu raze calde şi o să-l sărute, 

O să-l dezmierde pe el, copilul... 


Mă tem că într-o bună zi 

Voi merge ca să-l văd cât e de mare 

ŞI nu l-oi mai găsi. 

Mă tem... 

Şi-n locul unde el a fost, va fi la anul altul... 


Poporul, 1921, No. 21 

Lăcrimioarele 


Al vostru plâns e nevinovăție, 
Durerea vi-i aromă-mbătătoare; 
Sunteţi simbolul jalei, lăcrimioare, 
Şi veţi rămâne-ntreaga veşnicie. 


Dar să-mi vorbiţi, să-mi spuneţi ce vă doare, 
Să-mi povestiţi ce blestem, ce urgie v-a urmărit, 
Încredeţi-vă mie 

Nenorocita dragoste de floare! 


„Suspine de fecioară ne-ntrupară 

Şi din albaştri ochi am fost vărsate; 

E mult de-atunci, de când întruna plângem 
Şi în parfum durerea ne-o răsfrângem... 


Şi vrei să ştii ce dor ne mai străbate? 
E dorul mare de lumină clară... 


Glasul Bucovinei, 1919, No. 126 

Iadul 


Adesea simt în mine-un foc nestins: 
Vârtej de patimi, doruri, de puteri 
Titanice şi de blestem, de vreri, 

De farmece, ce mintea n-a cuprins... 


Izvor de suferinţe, de dureri, 

Eşti poate setea zeului învins: 

O sete de himere — foc aprins 

Să mistui gânduri şi simţiri şi vreri? 
Doar Lucifer cu mintea sa a vrut 
Lumina s-o răpească şi să fie 

EI singur diavol, înger, Dumnezeu... 
Acelaşi demon e şi-n pieptul meu... 
Şi-adeseori îmi picură şi mie 


În suflet al său dor nepriceput... 


Poporul, 1921, No. 22 

Unde? 


În orice dimineaţă, 
O pasăre-mi cânta 
Un cântec de iubire, 
ŞI inima-mi sălta. 


Mă uit afară-ntruna 

S-o văd, dar nu-i, s-a dus 
ŞI capăt bucuriei 

Şi dragostei a pus. 

Oh, unde-o să te aflu 

Şi liniştea mea — unde? 
Zburat-aţi amândouă 


În depărtări, dar unde? 


Poporul, 1921, No. 23 

Stânca 


Stropi de stropi cădeau pe-un vechi granit 
Care se credea etern în timp; 

Soarele-i lucea din naltul său zenit 
Stâncii din Olimp... 


Ne-ntrerupt picat-a picuri, picuri, 

Apa pe înalta piatră rece 

Ce-n sumeţ ecou a râs de-aşa nimicuri: 
„Eu rămân, iar stropul mic se trece!”. 


Stropul mic dar s-a săpat în stâncă: 
S-a cutremurat Olimpul şi de spaimă 
Jupiter fugit-a, Venus, Amor şi încă 
Astăzi fug a toate ştiutorii, 

Neştiind ce taină 

Poate detrona chiar zeii... 


Parcă simt în pieptul meu o stâncă 
Neclintită-n viscolul nevoii; 


Stropii mici de griji n-o mănâncă? 


Poporul, 1921, No. 22 

Schimbări 


Aşa cum toate-au fost, de-acuma n-or mai fi; 
Pe altul dară tu ca mâine vei iubi, 

Căci frunzele ce cad, la anul, se-nnoiesc 

Şi numai amintiri în suflet stăruiesc. 


Nu clipele mă dor, ce-au fost şi au zburat, 
Comete ce-au lucit pe cerul înstelat, 
Mă doare doar ştiind că toate sunt aşa... 


Şi cine-al vieţii rost să-l schimbe-ar încerca? 


Poporul, 1926, No. $l 

Sunt om 


Fugit-am de al vieţii zgomot surd, 

Fugit-am când vârteju-i mă chema; 

M-am smuls din braţe-i când vedeam că vrea 
Vrăjit să râd, să hohotesc, să zburd. 


Credeam că sunt menit a dezlega 

Al veşniciei glas; credeam c-ascult 
Cum florile-mi şoptesc şi tot mai mult 
Parcă-mi vorbea zefiru-n limba sa. 


ŞI picuri de-adevăr cădeau din stele, 
ŞI soare, lună se topeau în minte-mi: 
Un zeu eram, căci totul eram Eu... 
Sunt astăzi om şi-aşa voi fi mereu: 
Deschisă-i cartea vieţii dinainte-mi 


Şi-n ea citesc istoria vieţii mele... 


(1921) 

Ochii tăi 


În cale mi-au ieşit doi ochi albaştri 
Şi-atât de trist şi dulce m-au privit 
Că sufletu-mi în taină nesfârşită 
Cuprins de dor în sine i-a sorbit. 


Azi, orice vreau şi orice simt c-aş face, 
În toate-i vraja ochilor albaştri; 

Şi-n mine e lumina fermecată 

Ce o primim de la eternii aştri. 


Dar ochii cei albaştri nu-i mai văd, 
Le simt numai văpaia lor nestinsă; 
ŞI mii de ani pe lume de-aş trăi, 


Fiinţa mea de ea va fi cuprinsă. 


Gazeta Poporului, 1926, No. 47 

Fără liman 


Ca o cupolă nesfârşită de biserică 
Se-ntinde cerul cel albastru 
Deasupra orizontului gigantic. 

E toamnă. 


Un nour mic şi alb şi străveziu 

Pluteşte fără ţintă prin văzduh, 

E parcă o corabie pe-o mare fără fund şi fără margini, 
Vântrelele-s lăsate-n jos 

ŞI cârma-i ruptă. 

Corabia 

Se pierde în adâncuri, 

O-nghite Nesfârşitul. 


O, câte doruri n-au fost ca norul acela 
Corabia, în care a plutit fiinţa mea 
Pe-o mare de vise ne-mplinite. 


E toamnă 

Şi cerul e albastru şi senin; 

Şi toate parcă au un dor gigantic, ne-nţeles: 
Şi norii şi cocoarele şi funigeii... 


Odată, după mii de ani, 
Va fi, ca astăzi, toamnă! 

Un strănepot 

Se va uita şi el la nori şi la albastrul cer 
Şi va visa ca mine. 

Voi mai trăi atunci o clipă-n el, 
Adăpostindu-mă din nou 

Pe-un val al mării fără de liman 

A veşniciei. 


Poporul, 1922, No. 28 

Învie, suflete! 


Văzut-am într-o zi 

Cum soarele clipea de după o perdea de nor; 
Şi raza ce din ochii lui veni 

Era atât de blândă şi atâta dor 

Trezea 

În sufletul ce-l atingea! 


Din ziua ceea simt 

Că-n mine se petrece o minune: 

Îmi pare Nesfârşitul că-i prea strâmt, 
Neputincios cuvântul pentru-a spune 
Ce-n adâncimea minţii se scufundă; 
În oceanul bântuit doar ce-i o undă? 


Şi încolţesc în mine gânduri 

Ce parcă niciodată pân-acum nu le-am gândit, 
Simţiri nepotolite ce-n viaţa mea nu le-am simţit; 
Şi rătăcesc prin locuri unde pân-acuma n-am păşit. 
Străini îmi par cocorii, care vin în cârduri. 


E primăvară, 

Şi toate se-nnoiesc şi toate-nvie: 

ŞI mugurii pe crengi şi iarba de sub glie... 

E primăvară. 

Prin lume trece Dumnezeu 

Şi toate se cutremură când cuvântează glasul său: 

„E primăvară! 
Să-nvie morţii, căci e primăvară!”. 


Invie, suflete al meu, că doar e primăvară! 


Poporul, 1923, No. 44 

Se naște Dumnezeu 


Albastru-i cerul şi-ngheţat 

Şi stele strălucesc pe el ca nişte ochi de lup în noapte. 
E-atâta linişte în lume 

Că-mi vine-a crede că acum se naşte Dumnezeu. 

ŞI-I ger 

Şi stelele lucesc... 


O clipă zboară după alta: 

Tic, tac, tic, tac... 

Din veşnicie se desfac 

ŞI iarăşi se scufundă-n veşnicie, 

De unde niciodată n-or să vie. 

Şi stele se desprind din goluri nesfârşite 
Şi cad în adâncimi nebănuite. 

„.. TIC, tac, tic, tac... 


Mi-aduc aminte: 

Sufletu-mi trăia când s-a născut Hristos; 
Era şi-atuncea noapte: eu stăteam 

Ca şi acuma şi priveam 

La cerul nesfârşit şi rece ca de gheaţă. 
Simţeam că-n adâncimea sufletului meu 
Străbate Dumnezeu. 


30 


se naşte dumnezeu 





Şi s-a născut atunci Hristos. 

În lume-atâta linişte era 

Că se-auzea când vremea-şi număra 
Clipele: tic, tac 

Ta taci; 


Poporul, 1923, No. 33 
Revista Bucovinei, nr. 2/1943, p. 54 

Adesea-n ochii tăi mă uit 


Adesea-n ochii tăi mă uit 
Şi ca din cărţi îți pot citi 
În suflet, draga mea, ce e, 
Ce-a fost în el şi ce va fi. 


Adesea-n ochii tăi mă uit 

Şi tot citesc şi răscitesc, 

ŞI printre slove vreau un rost 
Vieţii mele să găsesc. 


Dar ochii tăi s-atât de-adânci 
Şi sufletul ţi-i nesfârşit; 

Îmi stai aproape, dar te văd 
Plutind dincolo de zenit. 


Şi-apoi mă mir, cum s-a putut 
Din veşnicii să ne-ntâlnim 
In lumea noastră numai noi 


Cum s-a putut să vieţuim? 


Cultura poporului, Cluj, 1923 

Albina şi eu 


Azi dimineaţă-am găsit o albină-n borcanul de miere. 
Vai de sărmana şi cât de fără de rost s-a căznit. 

Şi dacă nu o scoteam, ea murea chiar în seva plăcută: 
Ceasuri întregi s-a tot şters pân-a putut iar zbura. 


Astfel şi eu am căzut ca albina-n nectarul iubirii, 
Mult n-a lipsit şi era moartea să-mi aflu în el. 
Cine mi-o poate dar spune eu sufletul cât curăţi-voi 


Şi de-oi putea să mai zbor cum am zburat până acum. 


Poporul, 1926, No. 81 

Mărturisiri 


Tăcere şi singurătate: 

Cât vezi cu ochii-n jur sunt dealuri numai 
ŞI stânci... 

Iar arborii 

Întind la cerul cel albastru şi înalt 

Cu pietate braţele spre rugăciune. 


Pe un colţ de stâncă pripurie stau 
Ca un sihastru şi ascult: 

Îmi pare că din altă lume, 

De peste cercul 

Din care vii noi niciodată nu ieşim, 
Pătrund până la mine 

Glasuri tainice: 

Mă cheamă-n jos, 

Să mă cobor în lume; 

Şi să aduc din înălțimea mea 
Puteri răpite de la zeii mari 

Şi să le seamăn 

În inimi ce aşteaptă 


Poporul, 1923, No. 36 

Înalţii zei 


Atâtea taine mi-au împărtăşit 

ŞI au aprins 

În pieptul meu chiar focul, 

Nestinsul foc, 

Ce nici în al lor suflet nepătruns 

De minte omenească nu arde niciodată. 


Poporul, 1923, No. 36 

Îndoiala 


Mi-au dat să gust 

Din farmecul visării dulci, 

Pe care-odată au sădit-o-n firea 
Lui Avei, visătorul legendar. 
Tot ei mi-au pus în creier 
Scânteia jarului gândirii... 


Un lucru însă nu mi-au dat, în vitregia lor: 
Puterea de a face, 

Puterea stârnită de-o voinţă uriaşă; 

Chiar de i-aş spune muntelui să se ridice, 
EI s-o facă; 

Şi mării furtunoase să se liniştească, 

Şi ca s-o facă; 

Şi să împac, oricând aş vrea, 

Popoare răzvrătite... 


Ei nu mi-au dat puterea 

Să sfărâm lumi şi să le fac apoi mai bune: 
Lumi 

În care să nu fie 

Nici suferinţe, nici dureri, 

Nici răutate şi nici întunerec, 

Ci numai soare şi lumină, şi blândele... 


36 


se naşte dumnezeu 





Tăcere şi singurătate 


Cât vezi în jur sânt dealuri numai 
ŞI stânci... 

Şi arborii 

Întind la cerul albastru şi înalt 

Cu pietate braţele spre rugăciune... 


Poporul, 1923, No. 36) 

Stropul 


Pe-un fir de iarbă 

Stătea, într-o dimineaţă, un strop de rouă. 
Era atâta soare 

Şi-atât senin deasupra lui 

Şi-n el, atât senin şi-atâta soare! 


EI se gândea la ce-a văzut 
In drumul său etern; 
Şi-o bucurie fără seamăn îl cuprinse: 


„În mine s-oglindeşte 

Nesfârşitul cu spuza cea de stele 

Ce numai eu le pot vedea 

Pe toate dintr-o singură ochire; 

Şi timpul, marele maestru vrăjitor, 

Prin mine trece, măsurându-şi veşnicia 
Cu clipele 

Care una câte una 

Din întunerec se ridică 

Şi-n întunerec ne-nţeles, necunoscut de nimeni 
Se scufundă. 

Eu numai 

Trăiesc din veşnicii, 

Plutind pe raze de lumină prin văzduhuri, 
Şi scoborându-mă, din când în când, 

Pe steaua care-mi place mie. 

Am vrut să vin şi pe acest pământ, 
Era atuncea tânăr 

Şi toate erau tinere pe dânsul... 

Şi poate, când voi vrea, odată, 

Să mă adăpostesc în drumul meu pe dânsul, 
Nu voi găsi nici flori, nici iarbă, 
Nici râuri şi nici mări pe el; 

Va fi, atunci, un trist mormânt 

În care vor zăcea-ngropate toate. 
De-atâtea ori putusem ca să văd 
Cum se aprind şi cum se sting 

Şi sori şi stele în Tării 

ŞI cum se nasc, cum mor 

Fiinţe vii 

ŞI chiar şi zei atotputernici... 


Dar simt că-mi vine iarăşi timpul 

Să mă avânt spre Nesfârşitul cel albastru, 
Purtat de raze de lumină... 

Rămâi cu bine, loc de adăpost, 

Rămâi cu bine, fir de iarbă, 

Pe care — răcorindu-te pe tine — m-am odihnit 
Puţine clipe... 


Un strop e şi gândirea noastră, 

Un strop 

În care toate s-oglindesc: 

Şi Veşnicia, şi Nesfârşitul, şi Nepătrunsul. 
Ea e în noi 

ŞI noi vedem atunci prin ea; 

Ne credem zei, având pe Dumnezeu în noi. 


Poporul, 1923, Nr. 55 

Septembrie 


Prin văi şi peste dealuri şi câmpii 
Trecut-a astă noapte un vânt tomnatic; 
Şi nu ştiu ce-a făcut acel lunatic, 

Că astăzi pomii toți îs arămil. 


Ba chiar, umblând prin luncă, auzii 
Şoptind mai trist izvorul singuratic; 
Iară pe mal, un iepure sălbatic 
Jelea la moartea unei păpădii... 


Şi sufletu-mi e parcă azi mai greu, 
Şi-n adâncimea lui se pierd simţiri 
Ce ieri zburau uşoare şi zglobii. 

„.. FII, însă, vesel, suflete al meu, 
ŞI urcă-le spre culmi de fericiri — 


Doar vara ta nu-i gata, nu o ştii? 


Poporul, 1924, Nr. 58 

E vară 


E vară 

Şi soarele-şi înfige razele-i fierbinţi 
În vinele ce sunt ţesute-n corpul meu. 
Şi-n ele stropi de sânge clocotesc, 
Şi-n mine simt puteri cum se ivesc, 
Cum vreri nebune iar întineresc 

În pieptul meu. 


E vară 

Şi ochii tăi, iubita mea, lucesc mistuitori; 
Sunt sori şi ei pe cerul fără nori 

Al unei lumi în zori. 

Din Nesfârşit 

Acelaşi soare care e-n Zenit 

În sufletele noastre dogoreşte 

ŞI patimi clocotinde-n noi trezeşte, 
Acum € vară ; 

Dar oare vara noastră cât mai dăinuieşte? 


Cultura poporului, Cluj 1924 

Într-un amurg 


Pe drumuri de pustiuri înnorate 
Pleca o caravană de cocoare 

Spre alte zări senine, unde-i soare, 
Zefirul unde-adie pe-nserate. 


Voi fericite pasări călătoare, 

Nu vă-ntristează frunze leşinate! 
Nici la mormântul florilor uscate 
Voi nu bociţi în zile fără soare!... 


In juru-mi trist era ca-n ţintirim, 

Când le urmam cu sufletul cernit 

De-un straniu gând ce-ntr-însul a-ncolțit: 
„Viaţa omului e dibuire, 

N-aflăm lumină-n ea, nici fericire; 


Doar peste cercu-i strâmt de le târâm! 


Cultura poporului, 1924 

Sfârşit de toamnă 


Sub fereastra mea, în stradă, 
Zace toamna sugrumată, 
Palidă, plăpândă, goală — 
Groaza-n faţă-i încrestată. 


Auzit-am doar în beznă 
Plâns şi țipăt, luptă, şoapte; 
Unii spun că hoţul fost-a 
Crivăţul de miazănoapte. 
Cerul o-nveli pe moartă 
Cu un giulgiu de zăpadă: 
Ca să nu se înspăimânte 


Vreun copil, de-ar fi s-o vadă... 


Spectator, 1928, No. 4 

Tresăriri de primăvară 


Mii de glasuri intonează 
Imnul vieţii, toate saltă 
Când încet şi lin vibrează 
Zarea-naltă. 


Pârâuaşul lin şopteşte, 
Tresăltând în a sa cale: 

— Eu aduc din munţi viaţă 
Jos, în vale... 


Ştii tu, om stingher, că cerul 
Din nălțimi nemărginite 
Taine-mi spune, ce de nime-s 
Auzite?... 


Eu, lungit, visez aievea 

Şi mă pierd, mă uit pe mine; 
Simt c-o parte-s din natură, 
Şi mi-i bine. 


Vântu-mi încâlceşte părul 

Şi zgelobiu fruntea-mi atinge; 
Un sărut îmi dă şiretul, 
Doru-mi stinge. 

Şi cum stau lungit şi cuget, 
Simt pe frunte mâini uşoare 
Şi mă cheamă glasul unei 
Dulci fecioare. 


Şi mă cheamă glasul vieții 
Care toate-n jur le-nvie: 
Primăverii-i zic poeţii 
Bucurie. 


Viena, 5.05.1917 
Gazeta Poporului, Nr. 4, 1925 

Pastelul muncii 


Un mare furnicar e câmpul vara 
Şi-al rodului belşug toţi îl slăvesc; 
Adâncul rost al vieţii îl găsesc, 
Trudind cu toţi din zori şi până seara. 


Şi cu sudoarea feţei ei stropesc 

Ai grâului mănunchi în snopi, secara. 
Un furnicar îţi pare toată ţara: 
Muncind voioşi, cu toţii se-nfrăţesc. 


Fii salutat, ţărane ars de soare, 
Te simţi unit cu glia şi ţi-i frate 
Chiar bulgărele ud de-a ta sudoare. 


Pământurile-acestea apărate 
Au fost şi-or fi de tine; şi răzoare 


Numai de plugul tău vor fi arate... 


August 1925 
Gazeta Poporului, Nr. 24, 1925 

Imnul arcaşilor 


Sus ţineţi steagul, bravilor arcaşi, 
Primit de la străbuni pentru urmaşi; 
E steagul înfrățirii şi-al iubirii, 
Al luminării steag, al întăririi 

Şi-al mântuirii. 


Să fâlfâie al păcii falnic steag, 

Şi steagul vitejiei scump şi drag; 

Avut-au şi duşmanii steagul lor, 

Rămas-a dar al nostru tricolor 
Biruitor. 


Fiţi voi urmaşii lui Ştefan cel Mare 
Şi ai lui Mircea cel Bătrân şi Tare 
Şi-ai Bravului Mihai ce ne-a unit 
ŞI moartea pentru noi a suferit, 

Că ne-a-nfrățit. 


Păstraţi a noastră fire, grai şi lege 

ŞI-I ocrotiţi pe-acel ce le-nţelege; 

În cartea vremii-i scris cu slove mari 

Că fi-vom printre-acele neamuri rari 
Ce-s pururi tari. 

Apostoli fiţi ai vremilor ce vin, 
Mândria neamului şi-al lui destin; 

Să sune-al vostru glas ca o chemare 
La muncă între largile hotare, 

Din munţi, la mare. 


Gazeta Poporului, Nr. 23, 1925 

Eu şi voi 


Flori albastre, flori de câmp, 
Voi, prietene iubite, 

Cât de vesele eraţi, 

Ieri, pe lanuri înverzite. 


Azi, pe masa mea, sunteți 
Palide într-un pahar... 
Triste flori, să vă gândiţi 
La trecut e în zadar. 


Mâine doar uscate-ţi fi 
Şi-aruncate-apoi afară. 
Cine oare s-ar opri 

La durerea-vă amară? 


Voi, prietene iubite, 
Când mă uit aşa la voi, 
Parcă sunt bătrân şi-mi sună 


Vremea ceasului de-apoi... 


Gazeta poporului, 1925, No. 28 

Durerile mele 


Durerile mele sunt stânci de granit 
Şi-ale mele simţiri sunt ape adânci; 
De mult pătimaşul meu dor le-a unit 
Şi-n tainice ape umbritu-s-au stânci. 


Gândirile mele-s ca nourii grei 
Ce-aleargă pe cer negăsind adăpost; 
Şi toată iubirea cu soarele ei 

Nu poate-nvia fericire ce-au fost. 


Sunt stânci de granit ale mele dureri 
Şi cine din piept le-ar putea dărâma? 
Şi-n ape adânci pierdutu-s-au vreri, 


Dar sufletul pace putea-va afla ? 


Gazeta poporului, 1925, No. 28 

Al vieţii mele soare 


În plânsul meu dintâi strigat-am soare 
ŞI soare fost-a gândul meu dintâi. 

Şi soare am văzut în ochii tăi, 

Spre el mă avântau gândiri uşoare. 


ŞI soare caut pe-ale vieţii căi, 

Când suferinţa lumii-ntregi mă doare. 
Mi-i dor de dânsul când jelesc cocoare, 
În seri de toamnă peste-ntinse văi. 


ŞI toate-n lume soare glăsuiesc. 
Pământu-ntreg de dânsul e-nsetat, 

De el visează ale mării valuri. 

Sub razele-i de foc şi eu plutesc: 

Şi-n barca strâmtă-a vieţii sunt purtat, 


Iubito, pe o mare fără maluri... 


Calendarul Poporului, Cernăuţi, 1926 

Rămâi, codrule, cu bine 


Te-am iubit fără-ncetare, 
Codru verde, codru mare! 
Te-am iubit, mereu iubit, 
Codru pururi înverzit! 


Lin cântatu-mi-au izvoare 
Despre dragostea ce doare; 
Păsări sus mi-au ciripit 
Când iubit-am fericit. 


Rămâi, codrule, cu bine, 
Căci îndată ziua-mi vine 
Să mă tot despart de tine 
ŞI să merg în târguri pline 


De nevoi. Şi-a mea durere 
Fi-va fără mângâiere. 

Iară tu departe-i fi 

Şi de doru-mi nu vei şti 
Şi uita-mă-vor pe mine 
Ale tale vânturi line; 

Şi-i uita că te-am iubit, 


Codrule fără sfârşit... 


Gazeta poporului, 1925, No. 25 


52 


se naşte dumnezeu 





Trandafirii 


Îmi înfloreau odată în pieptu-mi trandafiri, 
De-atâta primăvară tot sufletu-mi cânta, 
Era-n a mea fiinţă o lină adiere, 
De-arome-mbătătoare tot eul meu vibra. 


Veniră dară vânturi, furtuni se descărcară, 

Şi roşele petale zburau prin aer sus: 

Erau petale smulse din pieptul meu şi nu ştiu 
Spre care țărm al lumii sărmanele s-au dus. 


Veni apoi şi toamna cu brumele-i de gheaţă, 
Cu frunze ruginite, cu albii funigei; 

Şi-n pieptul meu ea puse melancolia tristă 
Şi dor fără de margini îmi puse-n ochii mei. 


Iar azi, când neguri dese îmi cercuiesc fiinţa, 
Când vânturi, solii iernii, prin lume pribegesc, 
In pieptu-mi trandafirii şi frunzele pierdut-au, 


Şi ghimpii ce rămas-au tot sufletu-mi rănesc. 


Calendarul Poporului, 1926 

Vântul şi dorul 


Vânt pe lume-n veci pribeag, 
Scump îmi eşti şi îmi eşti drag; 
Vânt ce vii de-aşa departe, 

Îmi eşti rudă, îmi eşti frate. 


Ia şi dorul meu cu tine 
ŞI-I du-n depărtări străine, 
ŞI-I du peste Jări şi mări 
În pustii şi-aprinse zări, 


Peste munți şi peste dealuri 
ŞI prăpăstioase maluri. 

Iar în drum de-ţi osteni, 
Amândoi veţi poposi, 

Şi-ţi zbura apoi mai tare 
Peste Dunăre şi mare; 

Şi-ţi zbura, zbura mereu, 


Frate vânt şi dorul meu! 


Gazeta poporului, 1925, No. 25 

Simfonie rimată 


Allegro: 


Acorduri de sunete în joc se cuprind 
ŞI focuri de patimi pe coarde s-aprind, 
Par murmurul tainic de ape adânci, 
Par trăsnete care rup arbori şi stânci. 


E greu să fii rece, când simţi că puteri 
Titanice mintea-ţi răpesc şi când vreri 
Ce tu nu le ai te pătrund, te vrăjesc: 
Pe coarde adie un suflu zeiesc. 


Adagio: 


Cum în viaţă vezi c-a ta credință 

A fost adesea umbră şi căinţă, 

Simţi cum îţi roade-n piept, că ai ales 
Vieţii tale-un crez neînțeles, 


Aşa jelesc acorduri disperate, 

Şi — ca pe mare valuri depărtate — 

Le-auzi şoptind, le vezi crescând, şi-n spume 
Că se frământă fără rost în lume. 

Rondo: 





Cum joacă, copiii 
Jertfesc bucurii 
Care n-au suferit, 
De-aud ciripit 


De păsări — aşa 
Încep a suna 
Zeieşti armonii 

Sub mâini străvezii. 


În mine-i lumină, 
Scânteie divină... 

Şi viaţa îmi pare 

Mai sfântă, mai mare... 


Finale: 


O liră-i sufletu-mi şi strune vii 
Vibrează-n întristări şi bucurii, 
N-a înţeles, dar, nimeni aşa binc, 
Iubito, rostul lor înalt, ca tine. 


O, câte coarde-n suflet mi-au sunat, 
Când le-ai atins, în ode am cântat. 
Măiastro, tu din viaţă ai făcut 

Ce eu am vrut să fac, dar n-am putut. 


Poporul, 1926, No. 74 
15.02.1919 

Mai 


La colţ de stradă-un liliac visează 
Un vis primăvăratic de iubire; 

Şi crengile-i şoptesc de fericire, 
Iar între frunze pasări fredonează. 


Dar sufletu-mi de-o lungă amorţire 
Încătuşat în piept mai dormitează, 
Deasupra-i întunericul planează 
Şi-n el e iarnă grea şi viscolire. 


Visează-un liliac la colţ de stradă 

Şi de iubire-aroma-i îmi şopteşte 
Şi-ar vrea şi doruri moarte să-nvieze. 
Lăsaţi iubirea-mi în mormânt să şadă, 
Căci lângă ea şi doru-mi s-odihneşte. 


Lăsaţi numai durerea să vegheze. 


Poporul, 1926, No. 80 

Fericire şi durere 


Adesea-i fericirea izvor de grea durere; 

ŞI sunt dureri şi chinuri ce fericire nasc. 
Şi-adeseori îţi vine a crede că, în clipa 
Când soarele luceşte, mari încercări te pasc. 


Le-am cunoscut pe toate, în viața-mi schimbătoare, 
Credeam că pot prezice ce vremuri vor veni; 
Le-am cunoscut pe toate, dar nu-mi venea a crede 
Că, fără să-mi dau seama, putea-voi suferi. 


Ştiu azi că fericirea-i izvor de grea durere, 
Iubirea naşte chinuri, şi ele, suferinţe; 
N-aş mai putea, dar, spune că le cunosc pe toate, 


Căci n-am nici gânduri astăzi, nici doruri, nici dorinţe. 


Poporul, 1926, No. 80 

Povestea ce nu pot s-o ascult 


Stau ferecat pe patul suferinţei 

Şi mă gândesc la clipe ce-au trecut, 
La clipe-naripate de iubire, 

Ce în neantul vremii s-au pierdut. 


Şi-atât de mult îmi pare că-i de-atunci 
Că mintea nu le mai găseşte-acum; 
Ca fumu-n zări pierdută-i fericirea 

ŞI amintirea ei e toată scrum. 


Din ochii tăi aş vrea acum, iubito, 
Să-mi amintesc ce-a fost de mult, de mult: 
Mi-i frică, dar, că ei vor vrea să-mi spună 


Povestea ce nu pot ca s-o ascult. 


Poporul, 1926, No. 8l 

Rămâi cu bine 


Bătrâne codru-ţi zic: rămâi cu bine, 
Eu azi mă duc în lumi streine ţie 

Şi frunza fa se face aurie, 

Încet, încet şi ţie toamna-ţi vine. 


Pe-aice paşii mei n-or să mai vie, 
N-o să mai văd cleştar de ape line, 
Nu voi visa în nopțile senine, 

Când stele se desprind din veşnicie. 


Mi-ai fost prieten în a mea durere, 
Tovarăş bun mi-ai fost în fericire, 
ŞI norii grijilor mi-ai alungat. 

În daruri veşnice, tu eşti bogat 

Şi nesfârşită este-a ta iubire, 


Şi urmele mi-s toate efemere. 


Poporul, 1926, No. 81 

Vorbe, vorbe, vorbe 


Se-ntinde a-nserării-nfiorare 

În neguri învelită; frunze rânduri 
S-aştern pe jos. 

Şi dureros 

Te-apasă-un dor; şi-n creier gânduri 
Diforme se zdrobesc fără-ncetare. 


ŞI toate par a întreba de tine: 

„La ce-s făcute viaţa, moartea, dorul?”, 
Dar ce răspuns 

Crezi că-1 de-ajuns? 

Sau poate omul să străbată norul 

Ce-i înveleşte zările senine? 


Când te-ai simţit purtat de-aripi uşoare 
Spre înălțimi, atunci credeai 

Un zeu că eşti, 

Şi că pluteşti 

Spre alte lumi şi tot mai sus voiai 

Şi nu vedeai nimica decât soare. 


Ce-s oamenii ce nu ştiu să se avânte? 
„Ca orbii pipăiesc numai prin noapte!” 
Te-ai bucurat, 

Pân-ai aflat 

Că eşti şi tu un om şi toate, toate 
Câte-ai dorit, sunt doruri fără minte. 

Şi cu încetul te-ai convins că viaţa 

E-o luptă cu dureri şi doruri seci. 
Precum pe mare 

Fără-ncetare 

Cresc valuri, fierb zdrobindu-se din veci 
Fără-a se nimici; cu timpul faţa 


De june-ncrezător devine pală: 
„Cătând, dar, fericirea unde-o aflu?” 
Şi te-ndoieşti, 

Chiar de trăieşti: 

„O viaţă de dureri e-al morţii suflu. 
Ea ne-amăgeşte-ntruna şi ne-nşeală”. 


Când vezi cum cade frunza tristă, rece, 
Te-ntrebi: ce urmează, viaţa de-i sfârşită? 
Şi-ai vrea să fii 

Printre cei vii. 

Eternităţi, vrei, viaţă fericită. 

Vrei ca izvoru-i veşnic să nu sece. 


Dar vai, tu simţi că-aice, pe pământ, 

De ai trăi cât stânca de granit, 

Cât ape curg, 

Şi în amurg 

Zefirul lin adie în şoptit, 

N-ajungi să-ţi împlineşti măiestru-ţi gând, 


Dar simţi aşa, de-odat”, un dor nebun, 
Când vezi că-i pe sfârşite viaţa ta: 

În veci de-a fi, 

Chiar de-ar veni 

Grozava moarte-n faţă a-ţi sufla: 
„Nu mor, chiar cruci la capul meu de pun!”. 


De n-ai crezut, o viaţă, în nimic 
Decât în tine: în zei acuma crezi. 
Şi astfel mori 

Fără flori. 

ŞI ce urmează-apoi tu nu mai vezi 
ŞI nici n-auzi apoi ce alţii zic, 


ŞI nici nu simţi cum viscolul se zbate 

Pe-al tău mormânt, cum plânge, râde, joacă, 
Iar unii zic 

Că eşti nimic, 

Iar alţii că viaţa-n veci nu seacă... 

Dar, fără înţeles, sunt vorbe toate, toate. 


Poporul, 1926, nr. 82 

Devenire 


Căzu din soare-un bulgăre de foc 
Spre recele pământ; din el ţâşni 
Lumină şi căldură. Şi-ncolţi 
Viaţă roditoare pe-acel loc. 


ŞI începu în cercuri a roti 
Lumina ei. Părea un tainic joc 
Ce Prometeu îl iscodi: mijloc 
Dibaci o lume-ntreagă de-a-nnoi. 


Iar un cărbune arzător căzu 

Şi-n lutul meu; din flacăra aprinsă 
Se plăzmuiră doruri şi dureri, 
Titanice simţiri, gândiri şi vreri 
ŞI-a-nchipuirii taină necuprinsă 


Din focul veşnic sufletu-mi născu. 


Spectatorul, Cernăuţi, 1927, No. 1 


64 


se naşte dumnezeu 





Mi-aduc aminte 


Mi-aduc aminte cum stăteam la malul mării; 
Cu ochii-nchişi eu măsurăm albastrul zării 
ŞI valuri după valuri de-argint veneau 

Şi-n mine, unul după altul, se frângeau. 


Ştiam că ele vin la mine de departe: 

De unde cerul de pământuri se desparte, 
Şi-aduc din veci pe creasta lor şi nor şi soare, 
Şi-a stelelor surori luciri mistuitoare. 


Mi-aduc aminte cum stăteam la malul mării 
Şi-n mine se frângea dogoarea înserării. 

O, valuri de argint, în voi e Dumnezeu; 

EI cântă-n voi şi voi în El cântaţi mereu. 


Se oglindesc în voi pământ şi ceruri, toate, 
In voi e visul meu şi gândul ce socoate, 
ŞI de vă cânt pe voi, voi doar cântaţi în mine, 


Cântaţi-mi deci mereu din harpe cristaline!... 


Spectator, 1928. No. 2 

Mare 


Mare, 

Eşti iar departe; în zare 

Îți bănuiesc furtuna, clocotul şi spuma... 
În vis numai te văd, te simt, te-aud acuma 
Şi iar doresc 

Să te privesc 

Aproape, lângă mine să te am 

Şi iar să chiui, cum atunci chiuiam 

De bucurie şi iubire, 

De neînchipuită fericire. 

Să cânt cu tine cântecul puterii, 

Să simt în mine 

Crescând 

Şi clocotind, 

Spumând 

În inimă, în creier şi în vine 

Puterea uriaşă-a re-nvierii... 


Eram copilul răsfățat al tău: 

Mă cuprindeai cum îşi cuprinde mama fiul său, 
Mă sărutai — adânc şi pătimaş mă sărutai. 

La pieptul uriaş, tu mă strângeai, 

Cu glasul de sirenă îmi cântai; 

Astfel din mine sclav supus făceai... 

Şi mă lăsam ademenit 

Spre zările albastre, fumurii — spre Infinit. 

Ah, zările acelea de opal 

Mă cheamă azi şi veşnic m-or chema 
Şi marea-n veci va spumega: 
Furtuna îi va frânge val de val. 


Din depărtare-ţi aud a ta chemare, 
Mare! 


Spectator, 1927, nr. 2 
Revista Bucovinei, nr. 2/2943, p. 55 

Eu 


În liniştea ce pare a veni 

Din lumi abia visate, 

Paşii mei îmi par căderi 

De pietre în abisul Nesfârşitului. 


Şi mii de ochi mă văd 

Şi infinite mii de seri 

M-ting cu focul lor 

Din golurile-albastre ale lumii. 


Sunt singur, 

Singur eu cu mine: 

Eu începutul, 

Eu sfârşitul 

Unei lumi pe care eu o am creat 
Şi Eu o port în mine 

Ca pe-o comoară a mea. 


Eu singur într-o lume fără margini: 
Eu sunt în toate 
Şi toate sunt în mine. 


Mergeam cu paşi înceţi, şovăitori 

Prin noaptea plină de lumina lunii 

Şi ziduri albe, cât vedeam cu ochii, 

Se întindeau la marginea unei prăpăstii. 
ŞI mă gândeam: 

Acestea-s case pentru oameni, 
Case multe, 

Case mici, 

În care se sfâşie suflete, 

Dar cine ştie, cine bănuieşte 
Această sfâşiere fără capăt ? 


Aşa visam: 

Şi de-odată mă văzui urmat 

De un al doilea Eu, 

Singur Eu, 

ŞI totuşi parcă mă însoțea 

Cu paşi înceţi, şovăitori, al doilea Eu, 
Pe marginea abisului visării 


Şi îl vedeam lipit de mine, 

Lipit de zidurile albe. 

Şi fără glas, îl întrebai 

Pe-acest tovarăş al nocturnei mele rătăciri: 
De unde vii şi încotro te duci 

De-a lungul zidurilor albe ale tăcerii... 


În noaptea ceea plină de mistere, 

Eu am trăit eterna, marea taină: 

C-atuncea când ne credem Dumnezei, 
Ne-ncredinţăm că suntem umbre numai 

ŞI, ca şi-acestea, 

Ne strecurăm, pe lângă zidul nepătruns al vieţii, 
Spre marele Necunoscut: 

ŞI, ca şi-acestea, 

Dispărem fără urmă... 


Poporul, 1927, No. 85 

Dorul de viață 


Dorul meu e-atât de mare 
Că-ar aprinde lumea toată. 
Dorul meu e-atât de aprig! 
Stinge cine o să-l poată? 


Dorul meu e, o simt bine, 
O cascadă uriaşă 

Ce din stânci se prăbuşeşte, 
Fii în luntrea mea luntraşă! 


Dorul meu e o putere 

Ce trezeşte la viaţă 

Tot ce-a stat în adormire 
Ca-ntr-o nepătrunsă ceaţă. 


Dorul meu, cine-i stă-n cale 
Aruncat va fi-n prăpastii, 
Dorul meu e ca ţintaşul 

Ce loveşte doar din praştii. 


Dorul meu, se-asemănă 
Numai cu un singur dor. 
Ştii cu care? Numai unu-i 
Dorul nostru-amânduror. 

Dorul meu e deci şi dorul 

Ce îl simţi şi tu, iubito; 

Şi-i de-atunci când noi în suflet 
Fericirea am simţit-o... 


Dorule, fii pururi mândru, 
Tânăr şi zburdalnic fii! 
Te alint şi te cresc mare 


Pentru zile de urgii... 


Junimea Literară, 1931, No. 9-12 

Sonet 


Icoana ta, iubito, aş vrea s-o port la mine; 
Aş vrea să fiu de dânsa în veci nedespărțit: 
Icoana-ţi dăruieşte-mi ca semn că m-ai iubit 
Şi neînfrânt eu fi-voi în grindina ce vine. 


În ceasuri când aş crede că toţi m-au părăsit 
Şi-ncătuşată-n mine durerea eu aş tine, 
Iubitul chip să fie ce chinul să-mi aline, 

Şi aş primi tărie în lupta ce-am pornit. 


Icoana ta, iubito, să-mi fie mângâiere, 

Credinţă şi nădejde, iubire, armonie 

Şi neînfricoşare şi sufletului soare. 
Gândindu-te la clipe în veci nepieritoare 

Ce pentru noi, în parte, nicicând n-aveau să vie, 


Dă-i sufletului rece căldură şi putere!... 


Spectator, 1927, No. 7 

Iarnă 


Afară fulgi uşori aştern pământul. 
ŞI Jos, şi-n ceruri e atâta pace! 

Nu bate pulsul, inima îmi tace 

Şi-n piept îmi este ferecat cuvântul. 


Gândirea mea, de-atâtea ori dibace, 

Stă parcă-n loc, cum stă în lume vântul, 
Îmi pare frânt în inimă avântul: 

De ce-i pământ, fiinţa-mi se desface. 


Un fulg e sufletu-mi şi zboară-ntruna, 
Fără răgaz, pe-aripa veşniciei, 
Azi, sloi de gheaţă, mâne, strop de rouă. 


Dorinţa lui e însă pururi vie: 
De-a fi curat şi-n clipele urgiei, 


Cristal în care-s soarele şi luna. 


Junimea literară, Cernăuţi, 1923, No. 7-12 
Din ciclul: Anotimpurile 

Către Poezis 


Tu mi-ai ieşit în cale 

Şi eu te aşteptam demult, demult să vii 

ŞI să-mi apari în visul vieţii mele — 

Doar vis e viaţa ce-ntrerupe somnul nefiinţei. 


Te aşteptam 

Să mi te-arăţi eterică, frumoasă, luminoasă; 
Şi ai venit, Poezis, 

ŞI mi-ai atins cu jarul gurii tale 
Înfierbântata-mi frunte 

De gânduri şi-aşteptări,; 


Cu degetele mânii tale netezit-ai părul meu — 
Părea că lin adie pe coardele unei antice lire... 
Poezis, zână tu, învăluită în văluri de mister, 
Fiinţă nepătrunsă de nici o minte-a unui muritor, 


Tu, în extaz, 

Şoptitu-mi-ai a zeilor vestire; 

Şi flacăra suflării fale, 

Când buzele cu sărutări le-acopereai, 
Pătrunsu-mi-a adânc în suflet 

Şi, astfel, începui să cânt. 


Şi de-atunci eu cânt mereu 
Dorul sufletului meu; 
Şi de-atunci eu cânt adesea 

Tot aleanul ne-nţeles 
Ce în inimă-mi l-ai pus 
Şi îl port de când te-ai dus... 


Şi tot cânt a mea iubire 
ŞI nespusa-l fericire; 
Şi iubirea am s-o cânt 
Cât trăi-voi pe pământ; 
Cât va arde al ei jar, 
M-oi gândi la al ei dar. 


ŞI m-oi stinge tot cântând, 
Lumea-n suflet cuprinzând: 
Zărnile şi mările 

Vor sorbi cântările... 

Şi-aşa veşnic voi trăi 

Şi de tine voi doini... 


Poporul,1927, No. 89/90 

Lacrimile tale 


De când sorbii din ochii, adânci ca sumbre ghioluri, 
Nevinovate lacrimi, fierbinţi şi-mbelşugate, 
Se-mplură-n al meu suflet şi ultimele goluri 

Cu-ale iubirii noastre simţiri ne-nfricoşate. 


Şi-aş vrea să crească-ntruna prea blânda-ne iubire 
Ca sufletele noastre cuprinde să nu poată; 

Şi-n ea să ne înece vrăjmaşa ei gândire, 
Şi-ntr-însa să ne pierdem fiinţa noastră toată. 


Oricât de mult mă mână la tine dorul meu, 

Tot mai nebun, mai aprig să-l am eu mi-aş dori, 
Iar focul ce-n adâncuri mă mistuie mereu 
Incandescent, gigantic, ucigător de-ar fi! 


Vreau infernale chinuri în mine ca să port, 
Vreau clipa fericirii trăită-adevărat 

Cu suferinţi eterne s-o răsplătesc — doar mort 
E cel ce niciodată din ele n-a gustat. 


De când a tale lacrimi din ochi ţi le-am sorbit 
Mă simt, în fericire, de tine-atât de-aproape; 
Dar ştiu că, împreună, aşa a fost sortit, 


Şi-n suferinţe, brazde, fiinţa-ne să-şi sape. 


Junimea Literară, 1931, No. 1-4 

Pastel tomnatic 


Vânturi reci, vă-ntoarceţi iar acum, 
Frunze moi, v-aşterneţi iar pe drum; 
Nori, vă-nşiruiţi mereu pe cer: 
Nopțile sunt pline de mister. 


Liniştea iar reveni, tiptil 
Arătându-mi palidu-i profil. 

Ştie c-o iubesc atât de mult 

Şi vrăjit şoptirea 1-0 ascult. 

Da, e toamnă şi-n odaie-i frig; 

De tristeţe, parcă-aş vrea să strig... 
Sst! Nu vezi că-n colţ a adormit 


Liniştea?... Ce mult a obosit! 


Spectator, 1928, No. 8. 

Fiorul veşniciei 


Când te-am îmbrăţişat întâia oară 
ŞI ţi-am sorbit suflarea într-a mea, 
O pânză neguroasă s-aşeza 
Peste-nserarea ce trăgea să moară. 


Şi-atunci ființa mea şi-a ta murea 

ŞI de pământ se desprindea uşoară 
Fantoma umbrelor... Atuncea, doară, 
Din noi un singur „eu” se plăzmuia. 


Sunt clipe pline de dumnezeire, 
In care viaţa creşte-n infinit 

ŞI sufletul cuprinde cer şi mare. 
Poţi tu să porţi întreaga fericire 
In tine singur? Încă n-ai simţit 


In ea a veşniciei-nfiorare? 


Poporul, 1927, No. 89/90 

În ceață 


Ceaţă-ntunecoasă-i pe pământ, 
Nu se mişcă nici o creangă-n vânt; 
Amândoi noi mergem dibuind, 
Consumând tăcuţi dureri şi jind. 


Cum suntem învăluiţi în noapte, 
Transcendente par a noastre şoapte; 
Braţele s-ating imaginar 

Ori de câte ori în ceaţă-apar 


Umbre transparente, ca şi noi, 
Într-un ceas ca cela de apoi... 
Totuşi, parc-aş vrea să fim mereu 
Înveliţi în ceaţă, tu şi eu; 

Numai noi lăuntric să simţim 
Soarele de care ne-ncălzim. 


Junimea literară, 1931, No. 1-4 


79 


vasile gherasim 





Vreau 


Din văgăuna sufletului meu 
Țâşnesc întruna vâlvătăi aprinse 
Spre depărtări de minte necuprinse, 
Spre cerul ce întreg al meu îl vreau. 


Vreau focul cel răpit de Prometeu 
Să ardă iar în zările întinse 

ŞI în Olimp s-aprind iar torţe stinse 
Şi zeii să-i trezesc din somnul greu, 


Vreau lumea iar să fie fericită 

Cum a mai fost în timpuri legendare, 
Când încă nu era din cer răpită 
Scânteia gândurilor seci, bizare, 
Vreau să trăiască-n suflet negândită 


Ideea pururea nemuritoare. 


Junimea literară, 1931, No. 1-4 

Vecernie 


Preludiu: 


Se pun troiene mari pe înserate, 
Iar cerul cu pământul una sunt — 
Auie clopote îndepărtate: 

E timpul de vecernie-n curând. 


Şi vântul a-ncetat să mai gonească 
În drumu-i fără ţintă, fără rost: 

Vrea parcă-o rugăciune să şoptească 
La-al zidului himeric adăpost... 


Eu către suflet: 


Şi tu, trudite suflet, cauţi pace 
Zadarnic pribegind prin spaţii goale, 
În tine însuţi cearcă-a te întoarce 

Şi vei afla tămăduiri de boale. 


E ceas de rugăciune — ia aminte! 

Iar Dumnezeu e-atât de blând şi mare... 
Simţind adânc, nu-ţi trebuie cuvinte 
Spre a găsi la dânsul ascultare. 


În veşnicia care te străbate 

Chiar suferinţa Golgothe-i nimic, 
ŞI toate fericirile visate 

Ce sunt în sufletul unui pitic? 

Sufletul către mine: 


Dar clipa cea cu-adevărat trăită 
Nu-i mai presus de seaca veşnicie? 
Vecernia, azi, oricât e de cernită, 
Vesteşte doară sfânta Liturghie. 


Iubeşte-adânc viaţa nesfârşită, 
Psalmodiază imn de bucurie! 
Iară iubirea, din etern simțită, 


O rugăciune de-nălţare fie! 


Junimea literară, nr. 1-6/1932, p. 70 

Pastel de toamnă 


... ŞI frunzele-s cu aur îmbelşugat vopsite, 
Mătase funigeii ţesut-au pe câmpii; 
De-opal curat e cerul în zări nemărginite 
Spre cari pribeagul suflet trimite nostalgii. 


Şi al blândeţei farmec pe toate le pătrunde, 

Şi în privirea noastră-i un ce atât de rar: 

E-un semn că-i toamnă poate şi-n noi — ca orişiunde, 
Când inimile astăzi cu spaimă-n noi tresar? 


La gerul iernii, totuşi, nu mă gândesc acuma, 
Când lumea este plină de-atâtea frumuseți; 

Să cadă-n nopţi cu lună oricât o vrea doar bruma! 
Ce schimbă-aceasta oare în rostul marii vieţi? 


In noi doar pârguite cad roadele iubirii — 
Sunt doruri cari, odată născute, nu mai mor. 
Să credem, dar, iubito, în veşnicia firii, 


Dar şi în nemărginirea adâncului amor! 


Junimea literară, nr. 1-6/1932. p. 15 

Primăvară 


Iar înflorit-au pomii prin grădini, 
Roiesc din nou albinele sub soare. 
Şi-n taina nopţii o privighetoare 
A glăsuit prin tufele de-arini. 


Te simţi atât de-aproape de-orice floare 
Că-ţi vine să-mpleteşti cununi de spini, 
Pe frunte să le pui ca să-ţi alini 
Nestinsă-a creierului tău dogoare. 


Răsună-n cer şi pe pământ chemarea 
Spre-o nouă viaţă. Inimă, tresari 
Zvâcnind de-un val de sânge-nfierbântat? 
In lume Dumnezeu a înviat 

Să se arate sufletelor mari. 


Fii tare, dar, şi-aşteaptă-i înălțarea! 


Junimea literară, 1928, No. 4-6 

Purusha! 


Privind odată-n ochii tăi 
Stătui uimit şi nu credeam: 
În loc pe tine să te văd, 

În ei pe mine mă vedeam. 


Şi stau de-atunci şi mă gândesc 
Ce ai făcut şi cum ai dres 

De sufletu-mi în ei l-ai pus 

ŞI cum din ei eu nu mai ies ? 


Dar, totuşi. Pare că-nţeleg 

Al tainei rost adânc şi greu: 
Noi sufletele le-am schimbat — 
Îl port pe-al tău şi tu, pe-al meu. 


Junimea literară, 1931, No. 1-4 


! În filosofia indică „Purusha” (= suflet) este vizibil ca „micul om” în pupila 
ochilor. (Nota autorului) 

Ultima poezie! 


Cortina cea de neguri în jos este lăsată, 

Iar Timpul pune-n scenă o piesă cu mult fast. 
Culisele se mută în plan adânc şi vast 

Căci în curând începe stagiunea anunţată. 


Se spune că al dramei subiect e inedit, 

Că regizorul maistru ar vrea să ne surprindă 
Şi-n mreaja artei sale pe toţi să ne cuprindă, 
Născând în noi iluzii că-n clipă-i Infinit. 


Ştim care-i rostul piesei, cunosc artiştii ei: 

Sunt clipe chiar când jocul din scenă mă amuză; 
Dar mintea orice parte activă o refuză 

Şi-n sine se retrage cu paşi tiptili, atei ... 


! Scrisă spre sfârşitul lui Ianuarie 1933 

Alte poeme 

Sonet 


De ce te-nvălui în singurătate 

Şi-n ea îți sapi mormântul voioşiei, 
Privirea-ţi blândă în melancolie 

De ce o-nmoi? Când doar în juru-ţi toate 


Dor de viaţă-ar trebui să-nvie... 
Te uiţi la frunze seci, ce-s presărate 
Pe recele pământ şi zici că-s moarte 
Şi-n ele viaţă n-are să mai vie? 


Dar orice şoaptă-a vântului nu-ţi spune 
Că tot ce-n lume-i caută viaţă 

Şi dorul de a fi e tot mai mare? 
Răspuns: 

Viaţa-mi toată-o ţine-o răsuflare: 

Aşa durerea-mi, doru-mi mă învaţă 


Doar ce mă poate-opri de a apune? 


Revista Bucovinei, nr. 11/1942, p. 418 

Metamorfoză 


... Şi pasărea măiastră zburat-a într-o seară 
Spre locuri unde este mai multă primăvară... 
Iar arborele-n urmă rămase părăsit 

Şi-n bezna cea opacă pustiu şi desfrunzit... 


Aşteaptă solitarul aleasa iar să-i vie 

Cu fâlfâiri de aripi — când vântul lin adie, 

EI vârful până-n nouri l-înalţă trist şi-ascultă: 
Dar vreme ne-mplinită se scurge tot mai multă. 
Şi dorul fără margini, de care-a fost nutrit, 

Pe crengile-i uscate încet a-nmugurit, 

Iar cântul de iubire ce ea-l va intona, 


Când se va-ntoarce iarăşi, în flori se va schimba”. 


Junimea literară, nr. 1-6/1932, p. 80 

Vasile Gherasim, la Viena 


În rândurile ce le însemn aici, voi căuta să înfăţişez câteva 
crâmpeie din viaţa fratelui meu, Vasile Gherasim, şi anume din 
vremea petrecerii lui la Viena, între anii 1915-1918. 

Vasile Gherasim şi-a luat bacalaureatul la liceul „Ştefan cel 
Mare” din Suceava, în iulie 1914, deci tocmai în preajma începerii 
războiului mondial. Fu nevoit, astfel, să rămână, până spre sfârşi- 
tul anului 1915, acasă, la părinţi, fără posibilitatea să se înscrie la 
Universitate. 

Dar dorul studiului îl copleşea. Şi îl făcu să ia hotărârea ire- 
vocabilă de a pleca la Viena, ca să-şi înceapă studiile universitare. 

„Aici — adică la Viena, scrie Vasile Gherasim în însemnările 
sale, intitulate „Petrecerea mea la Viena” — m-am lovit, din prima 
zi, cu fruntea de zidul realităţii. 

Am început, însă, energic lupta şi, după mai multe decepţii, 
mi-a succes să trăiesc singur, fără ajutorul nimănui”. 

În primele zile, după sosirea lui la Viena, Vasile Gherasim 
face cunoştinţă cu studentul Victor Cherestisin. Gherasim îşi avea 
locuinţa, pe atunci, la Societatea „România jună”. Cherestisin veni 
să se înscrie în societate şi, astfel, se cunoscură şi se împrieteniră. 

Cherestisin era student în semestrul V, la litere, iar Gherasim 
abia se înscrise în semestrul prim. Vasile Gherasim fu atras de firea 
liniştită şi de cunoştinţele vaste ale lui Cherestisin, deşi, în faţa ce- 
lorlalţi colegi, Cherestesin nu se bucura de simpatie. 

„Dar tocmai această antipatie, declară Vasile Gherasim, mă 
împinse mai mult spre el”. 


Iată asemănările şi deosebirile sufleteşti dintre ei doi, aşa cum 
le-a fixat Gherasim, în însemnările sale: „Eu, trebuie să mărturisesc, 
eram într-un stadiu de nedescris. O melancolie mă apăsa mereu şi 
tot ce auzeam şi vedeam în jurul meu nu era decât jale. EI, însă, era 
altă natură: un om care calcula bine şi judeca mult, — de e ceva rău, 
el caută să afle şi părţi bune în el; un om care a citit foarte mult, aşa 
pe Ibsen, Dostoiewski, Strindberg, — apoi filosofia modernă, în care 
sunt atâtea idei cosmopolite — cunoştea toate direcţiile socialiste: 
cercetase teatre, ascultase opere şi concerte; pe scurt zis, era un om 
cu o cultură rară. 

Eu, însă, aveam în mine predispoziția pentru toate aceste, dar 
încă nu avusem ocazia să o realizez: trăisem aşa, numai din iluzii şi 
cu doruri care încă nici unul nu se împlinise. 

Nu e greu de înţeles, că îmi deveni cel mai bun amic; la el 
aflam mângâiere, când mă lovea soarta cu pumnul ei greu, la el aflam 
poveţe pentru drumul pe care eu numai în fantezie mi-l aşterneam 
înaintea mea, pe care, însă, el păşea deja. Şi trebuie să spun că, din 
acea zi, a început acel proces de refacere în fiinţa mea, sub care am 
ajuns a fi un om cu totul altfel, faţă de cum eram. 

L-am citit, chiar în vara următoare, pe întreg Ibsen şi am în- 
ceput şi cu Dostoiewski — acum îl citesc pe Strindberg”. 


Vasile Gherasim, deci, sub influenţa lui Cherestisin, se adân- 
ceşte în lectura scriitorilor amintiţi, care îl pasionară, apoi, toată 
viaţa. Dovadă, sunt studiile lui de mai târziu. 


Al doilea prieten de la Viena, care înrâuri sufletul lui Vasile 


Gherasim, înseninându-l, a fost colegul Constanţiu-Radu Lucan. 
Redăm portretul lui sufletesc, schiţat de Vasile Gherasim: „O 

ființă pururea veselă, cu faţa senină, cu un zâmbet nestins pe buze — 
el e, aşa-zicând, antipodul extrem al felului de a fi al meu. 

De la început, am simţit o simpatie pentru el şi ea nu a secat nici 
un minut. Îmi plăcea, în ore de melancolie, să-l am în apropierea mea, 
îmi plăcea să-i aud glumele sale. Cu un cuvânt, în el vedeam omul, 
care €, cel mai întâi, menit să trăiască, fiindcă în el se arată viaţa aşa 
cum era ea, fără să fie învelită în negura îndoielilor şi suspicionărilor. 

În apropierea sa, mi se însenina gândirea”. 


Dar Constanţiu-Radu Lucan, „tânărul cu inima curată, cu 
3 


privirea sinceră şi aproape copilărească”, n-a putut fi, prea lungă 
vreme, la un loc cu Vasile Gherasim, fiind înrolat la armată. 


Un alt bun prieten i-a fost italianul Artur Pellis, care îl mân- 
gâia, după cum mărturiseşte Vasile Gherasim, cu sonate şi simfonii, 
cântate la pian. 

Mai târziu, în anul 1920, Vasile Gherasim, aflându-se, acum, la 
Cernăuţi, scrie în carnetul său de însemnări: „Am de gând să încep, 
în curând, să schiţez prietenia mea cu Artur Pellis, care e interesantă 
şi plină de exemple adânci”. 

Dacă a făcut acest lucru nu ştiu. Cred, însă, că Artur Pellis 
a fost acela care i-a trezit admiraţia pentru muzica lui Beethoven, 
Mozart şi Tschaikowski. 

Anii petrecuţi de Vasile Gherasim la Viena au fost ani de 
intensă munca intelectuală şi de serioasă pregătire în domeniul 
literaturii şi filosofiei. 


„Am ajuns la convingerea, mărturiseşte dânsul, că numai în 
muncă voi afla fericirea şi numai prin ea voi câştiga acea mulţumire 
sufletească, pe care nu o pot afla în alt mod”. 

Iar altădată, face următoarea confesiune: „Să mă mulţumesc 
cu 0 viaţă aşa-zisă animalică, în care să mă bucur că trăiesc, că nu 

duc lipsă materială, că am ce mânca şi îmbrăca ca un aristocrat, ar 
fi pentru mine prea grozav; pentru mine, care nu pot trăi, o singură 
minută, fără să am vreo idee care să mă împresoare sau vreo luptă 
internă”. 


Şi, în această luptă internă, Vasile Gherasim scrie poezii şi 
nuvele; face traduceri din poeţii germani, se adânceşte în studii 
filosofice. 

Notez că o mare parte din poeziile sale, publicate mai târziu 
în revistele şi ziarele din ţară sau rămase în manuscris, au fost scrise 
la Viena. 

În 20 septembrie 1917, începe nuvela „Suflete”, pe care o 
considera o mică autobiografie. 

Scriind această nuvelă, Gherasim mărturisea, cu aleasă sin- 
ceritate: „Văd bine că numai pe acest teren îmi va fi dat să culeg 
speranţă şi tărie pentru viaţă şi voi face-o...”. 


Orest GHERASIM 


(Revista Bucovinei, Anul II, No. 2, Cernăuţi, 1943, pp. 56-58) 

Din jurnalul intim 
al lui Vasile Gherasim 


4/1X/1921 

Şi iarăşi, când şi când, am scris şi câte ceva pentru a-mi uşura 
inima de greutatea care o apasă. Poezii şi articole de critică artistică 
au apărut în foiletonul gazetei „Poporul”. Am căutat la marii cuge- 
tători ai neamului nostru şi ai omenimii puncte asemuitoare, în viaţa 
şi opera lor, cu stări sufleteşti ale mele şi, interpretându-i pe aceia, 
am interpretat adâncul sufletului meu. Am putut, adesea, să văd că 
un scriitor €, totuşi, mai fericit decât un om care n-are darul acesta, 
de a exprima ceea ce cugetă şi simte (Revista Bucovinei, Anul II, 
No. 2, Cernăuţi, 1943, p. 58). 

Vasile Gherasim, omul 


Dacă te întâlneşti, mai adesea, cu un om de seamă, nu te gân- 
deşti că îi vei scrie, odată, necrologul. Nu-ţi poate veni acest gând, 
îndeosebi când personagiul e mai tânăr decât tine. Şi totuşi, nu odată, 
trebuie să pui mâna pe condei, ca să scrii despre oameni încă tineri, 
care se retrag din viaţă, tăcuţi, discreţi, cu un zâmbet amar pe buze, 
aşa cum a făcut şi Vasile Gherasim. 

Fugarul timp, ca o pasăre misterioasă, a bătut de câteva ori 
din aripi şi 10 ani au trecut ca tot atâtea clipe. Atâta e de la moartea 
profesorului, poetului şi filosofului Gherasim. Încerc să-mi adun 
amintirile. 

Când şi unde l-am văzut întâia oară? Prin 1917 sau 1918, 
ieşind din Capela Românească sau poate din Cafe Bellaria, locuri 
unde se întâlneau, în anii aceştia, românii din Viena, am dat de o 
studentă de la litere, vecină de sat cu mine, care vorbea cu el, lângă 
poarta de la intrarea Curţii Imperiale. Studenta, foarte vioaie, mi 
l-a prezentat, adăogând câteva epitete măgulitoare despre talentul 
de scriitor al colegului ei de studii, mai în vârstă. Nu citisem încă 
nimic din încercările lui. El înnodă, cu voce domoală şi cu zâmbet 
senin, o autoironie, care mi-a plăcut. Dovedea că e modest, că nu 
se supraestimează şi... pentru oamenii modeşti am avut, totdeauna, 
o simpatie de neînvins. 

După plecarea studentei, ne-am mai plimbat, amândoi, vreun 
ceas, de-a lungul nesfârşitului Ring, care înconjură miezul oraşului 

Viena. Nu mai pot reconstitui ce am vorbit atunci, dar, desigur, 
n-a lipsit cercetarea situaţiei poporului român în războiul mondial, 
care nu se sfârşise, şi dorul de Bucovina, în care încă nu ne puteam 
întoarce. 

În curând, am dat de schiţe în proză, publicate de el în singurul 
ziar românesc care apărea pentru Bucovina şi, apoi, după Unire, 
de versuri tipărite în „Glasul Bucovinei”. În Cernăuţi, am petrecut 
multe ceasuri împreună şi aş putea spune, fără exagerare, că rar când 
am vorbit despre altceva decât despre literatură. Avea un gust ales, 
distingea clar valorile estetice şi năzuia el însuşi către realizări de 
artă superioară. 

În viata particulară, era ordonat şi muncitor, serios şi tăcut, în 
adunări nu se îmbulzea la vorbă, vorbea numai când i se dădea un 
rol, şi atunci o făcea în telul său, aşezat, domol, clar şi convingător. 
Era şi nemulțumit şi nerăbdător, câteodată, dar îşi ascundea dorinţele 
intime şi prefera să tacă, decât să se dea de gol. 

Avea în sufletul său şi o picătură de vanitate. Fiindu-i capul 
întrucâtva asemănător cu cel al lui Eminescu, îşi purta părul mai 
lung şi ondulat, aşa cum vedem pe una din fotografiile marelui poet 
Şi, într-adevăr, văzându-l aşa, îţi dădeai imediat seama că seamănă 
cu Eminescu. 

Despre obligaţiile sale în societate avea o concepţie foarte 
serioasă şi înaltă. Am avut prilejul să mă conving despre aceasta în 
vara anului 1926, când, la una din plimbările noastre, l-am întrebat 
de ce nu încearcă să ajungă la Universitate, având o pregătire atât 
de solidă. 

„O catedră universitară e o însărcinare prea grea pentru mine. 
Dacă aş fi numit, aş vrea să-mi ocup locul cu cinste. Ar trebui să 
muncesc foarte mult, ca să pot fi încontinuu la înălțime. Exigentele 
ştiinţifice sunt mari, iar sănătatea mea e şubredă. Ar trebui să-mi 
jertfesc viaţa pentru ştiinţă”. 

L-am ascultat cu atenţie şi am rămas cu impresia că nu spune 

decât ceea ce gândeşte şi simte cu adevărat. 

După aceasta, au trecut vreo zece ani. În acest timp, el a intrat 
în legături mai strânse cu profesorul Carol Siegel, care a predat mate- 
maticile şi filosofia la Universitatea din Cernăuţi şi căruia Gherasim 
i-a tradus unele lucrări în româneşte. Astfel, s-a apropiat tot mai mult 
de viaţa universitară. După plecarea lui Siegel ca profesor la Graz, i 
s-a încredinţat lui Gherasim suplinirea catedrei de istoria filosofiei. 

Acum a intervenit ceea ce a prevăzut el însuşi. Însărcinarea 
a fost prea grea pentru un caracter de felul lui, care avea ambiția 
absolută de a-şi ocupa locul cu demnitate, care nu se mulțumea cu 
expediente comode, ci dorea, cu ardoare, să lumineze, să creeze. 

Încordarea a întrecut puterile sale fizice, sănătatea lui n-a 
rezistat. Şi aşa s-a mutat în altă lume: în lumea odihnei şi a păcii. 


N. TCACIUC-ALBU 


(Revista Bucovinei, Anul II, No. 2, Cernăuţi, 1943, pp. 59, 60) 

Intre Eminescu şi Vasile Gherasim 


Nu s-a căutat înadins cuvântul, spunând că, pentru temeinica 
pătrundere a vieţii şi creaţiei lui Eminescu, din Bucovina s-au pornit 
cele dintâi mărturisiri de amănunt şi realele contribuţii cercetătoare. 
Îndrituirea vine de-acolo că, pentru intelectualul bucovinean, obser- 
vaţia se adevereşte, astăzi, până într-a treia generaţie, eminescia- 
nismul, care, pentru moldovenii Țării de Jos, spre exemplu, este un 
contagios mod de visătorie, se înscrie aici caracteristică psihologică, 
dezbătută între conştiinţa istoricităţii (poetul întâlnindu-se alăturea 
de Voevodul de la Putna, înainte-mergătorul), nostalgia locului şi 
rezultanta lor, din conflictul de rasă: ordinea progresului naţionalist. 

Însuşirea de a fi mereu aproape de Eminescu se depăşeşte pa- 
sional într-o obsesie, pe cât de nobil românească, pe atât de trudnică 
în povestea cercetătorilor. 

Începutul îl făcu, sfătos, Stefanelli, cel ce-şi amintea, cu bună 
socotinţă pentru viitor, colegialitatea lui Eminescu, elev şi student la 
Cernăuţi şi-n mediul vienez. Cercetat, nu o dată, de George Bogdan- 
Duică, el însuşi gazetar şi profesor universitar, altădată, în Bucovina, 
Alexandru Chibici-Revneanu a promis, mereu, să fixeze pe hârtie 
aspectele intime ale cunoaşterii poetului şi un început se pare chiar 
că-l aşternuse la lucru, precum dovedesc ciornele, mai mult desprinse 
din alţii, păstrate în arhiva Seminarului Pedagogic din aşi. 

În 1903, profesorul Radu Sbiera a publicat matricolele şco- 
larităţii cernăuţene a lui Eminescu, atât pe cele de la National-Ha- 

upschule, cât şi pe cele de la K. K. Obergymasium, întregindu-le cu 
câteva tradiţii despre fiinţa fostului elev, spre regretul nostru mult 
mai puţine decât erau, aşteptate din casa unde, până de curând, tră- 
ise însuşi profesorul de românească al lui Eminescu, lon al lui Gh. 
Sbiera. Pe acestea le-am fi aşteptat cu mult mai mult... În același 
an, „Almanahul literar”, tipărit de Filimon Taniac, comunica scri- 
sori, trimise neamurilor sale de către poet şi editorului, încredințate 
de cumnatul postum Heinrich Gareiss v. Dollitzsturm. Ele s-au 
continuat în al doilea almanah, pe 1905. Şi când, după 1 ianuarie 
1904, apăru „Junimea literară”, românismul ei, ca şi-al „Semănăto- 
rului” bucureştean, căruia îi corespunde frăţeşte, nu pornea actul 
culturii întregitoare decât tot de la visul şi lupta marelui inspirat. 
Primei generaţii literare „junimiste” aparţine lon Grămadă, care a 
dat importantului fenomen creator două întregiri bio-bibliografice, 
în „Societatea academică socială-literară România-Jună din Viena 
(1871-1911)”, Arad, 1912, şi „Mihail Eminescu”, Heldelberg, 1914. 

Acestea concordă cu însuşirea detaliilor, care rămâneau, rămân 
şi vor rămâne păstrate evlavios din însuşi trecutul obştii cernăuţene: 
Aici, pe-această uliţă joasă, desprinsă din calea Arcaşilor, la Nr. 19, 
arată un deget, a sălăşluit Arune Pumnul şi, la el, Eminescu, între 
cărțile „Bibliotecii gimnasiaştilor”! lată dărăpănata casă a lui Blan- 
chin! Pe locurile dinspre grădina publică, parcelate astăzi, a fost 
toloaca, pe care cel neuitat a bătut mingea, ca toţi copiii de-o seamă, 
uitând predania. lată şcoala lui primară şi, mai în deal, Liceul „Aron 
Pumnul”, acum optzeci de ani, K. K. Obergymnasium: între zidurile 
ce s-arată pe str. Regele Ferdinaud, No. 75, au fost „localităţile” 
Hotelului „Moldavie”, unde Fanny Tardini îi îndrăgi, pe scenă, seară 
cu seară, vagabondajul între actori şi unde, prin altă coincidenţă, 
peste mai bine de douăzeci de ani, soră-sa, Aglaea, avea să cânte şi 
să recite neîntrecută; Doamna Drogli, şi sigur că poetul numai rar 
a putut sta în altă parte, locuise în mai multe vile, care se păstrează 
şi se ştiu până astăzi şi până la cea din urmă: în huma cimitirului 

de la Horecea. Tineretul aminteşte, pătruns, despre popasul făcut la 
Cernăuţi de înflăcăratul de douăzeci şi unu de ani, înainte de a porni 
la Putna (1871) pentru congresul pan-românesc şi câţi nu-şi doresc 
ochilor bustul poetului, aşa puţintel cum era în fața Catedralei, înainte 
de invazia rusească, bust care, înălțat în 1930, de „Liga Culturală”, 
Secţia Cernăuţi, sub preşedinţia lui Vasile Gherasim, acum rugineşte, 
pierdut undeva, într-o şură putregăită de lângă Dorneşti. 

În 1930, profesorul Leca Morariu, unul dintre cei mai minuţioşi 
monografişti eminescieni şi cu o foarte întinsă bibliografie analitică, 
înfăptui, cu concursul documentar al răposatului Gh. Bogdan-Duică, 
buletinul „Mihai Eminescu”, dedicat exclusiv eminescologiei, publi- 
caţie în stil universitar (ajunsă, în prezent, la fascicula 21), neapărat 
trebuitoare oricărui studios special. Şi cununii sunt de adăogat cer- 
cetătorii: N. Tcaciuc-Albu, Victor Morariu, Ilie E. Torouţiu, Aurel 
Vasiliu, C. Loghin. T. Bălan, D. Spânu, Traian Cantemir, Petru Iroaie, 
Eugen Păunel, Gr. şi |. Nandriş. 

Eminescianismului bucovinean se încadrează studiile, pole- 
micile şi notele lui Vasile Gherasim: 


„Eminescu în serviciul şcoalei”, Şcoala, 1921, pp. 242-246; 

„Eminescu ca optimist”, Convorbiri literare, 1922, pp. 485-503; 

„În satul Eminovicenilor”, ibidem, pp. 834-845; 

„Eminescu la Viena”, Junimea literară, pp. 374-379; 

„Familia Eminovici”, Convorbiri literare, 1923, pp. 185-188; 

„George Drogli”, Adevărul literar şi artistic, 1923, No. 194,p.4; 

„Iarăşi originea lui Eminescu”, Revista Moldovei, 1923, Nr. 
5,pp. 1-11; 

„Influenţa lui Schopenhauer asupra lui Eminescu”, Transilvania, 
1923, pp. 520-559; 

„Ipoteştii lui Eminescu”, 1924; 

„Mihail Eminescu [cu prilejul împlinirii a 40 de ani de la moartea 
lui)”, Junimea literară, 1929, pp. 281-284; 

„Eminescu — Luceafărul”, ibidem, 1930, pp. 419-430; 
„„Solemnitatea dezvelirii bustului lui Minai Eminescu la Cernă- 
uți”, ibidem, pp. 401-410. 





Meritoase fie, prin analiza critică, prin care explică pesimismul 
sau optimismul nemuritorului liric — şi pentru aceasta el avea per- 
cepția bunului scrutător, mărită cu lecturi filosofice — fie, mai ales, 
prin investigările referitoare la obârşia familiei Eminescu. 

Cercetările sale, începute în ziua de 5 septembrie 1922, printr- 
o călătorie în satul Călineştii lui Cuparencu (judeţul Suceava), dau 
rezultatul celei dintâi şi, după adevăr, singurei anchete eminesciene 
pe teren; iar importanţa lor a rămas hotărâtoare, întrucât inventarul, pe 
temeiul căruia, s-a ridicat arborele genealogic al poetului, atunci s-a 
înfăptuit, de către Gherasim, şi a rămas bun informativ, prin autenti- 
citate, în capitolul înaintaşilor iui Eminescu, din sintezele biografice 
semnate de N. Zaharia, G. Călinescu, N. lorga şi la atâţia alţii. 

Răsfoind migălos, în Călineşti, conscripţiile pe 1816, 1857, 
1859, 1911, tabelarnicul comunei dintre 1815-1851, condicele 
cununaţilor dintre 1802-1902, mitricele născuţilor pe 1784-1853, 
condicele morţilor, dintre 1802—1885, întrebând colateralii din 
obşte şi transcriind, „din auzite”, tradiţii, Vasile Gherasim a ajuns 
la talpa rubedeniilor lui Eminescu, începând de la răsbunicii Petrea 
şi Agafia Eminovici, în acord deplin cu confesiunile poetului: „sunt 
viță de țăran românesc, pe care nu-l faci străin nici în ruptul capului 
şi pace bună”. 

O constatare a sa, directă, despre predispoziția spre demenţă 
a neamului Eminovici („Convorbiri literare”, An. 54, 1922, No. Il, 
p. 845), a fost urmărită savant până în sfârşitul concluziei clinice, în 
articolul „George Drogli, nepotul lui Eminescu („Sfârşitul unui cal- 
var”)”, tipărit în „Adevărul literar şi artistic”, seria III, An. IV (1923), 
Nr. 194, p. 6, studiu, care, ca şi cele despre vatra Eminovicienilor, se 
înscrie documentar în bibliografia contribuţiilor câştigate definitiv. 

Privind fotografiile lui Vasile Gherasim din urmă, ne pătrunde 
identitatea „de poză” cu chipul lui Eminescu din adolescenţă: fruntea 
proeminent răsărită peste arcadele ochilor înaintați şi zărind roman- 
tic; părul, în aceeaşi revărsare; maxilarul, proeminent; buzele, bogat 
cărnoase. Este coincidenţă numai? Mă îndoiesc. Masca lui aduce, 
din întunericul multor contopiri sufleteşti de reverie, caracterul im- 
primărilor eminesciene. 

Fiu de dascăl din Marginea rădăuţeană, împărțind destinul 
darnic de a fi Poetului următor, peste vremuri, în Cernăuţi şi la 
aceeaşi Alma-Mater vieneză, ucenic al lirismului său reflexiv şi sub 
sentinţa unui sfârşit dinainte aşteptat, el nu putea să rămână altora, ca 
şi sieşi, decât aşa (A. P., Revista Bucovinei, Anul II, No. 2, Cernăuţi, 
1943, pp. 61-64). 

Din jurnalul intim 
al lui Vasile Gherasim 


27/X/1921 

Două lucrări mă pasionează de o bucată de vreme: una literară, 
în care, în ton de istorisire, aş vorbi despre o mulţime de lucruri ce se 
întâmplă în juru-mi şi îmi pasionează ființa mea. Atâtea observaţii, 
făcute în viaţă, ar putea să fie întrebuințate cu folos. Altă lucrare e 
ştiinţifică: „Rolul panslavismului în istoria lumii”. Aceste două laturi 
ale fiinţei mele se manifestă foarte adesea şi anume într-un ciudat 
raport faţă de olaltă. Adesea se dă o luptă destul de aprigă între am- 
bele aplicaţiuni şi când una e biruitoare, când cealaltă. 

Un subiect de sonet, destul de interesant, îmi veni în minte, 
într-o dimineaţă: Paralelismul între liniile geometrice m-a făcut să mă 
gândesc la paralelismul între gândire şi sentiment. Din necunoscut, 
ies la suprafaţă — şi în viaţa noastră nu se pot întâlni niciodată — dar, 
odată, în necunoscut, se vor întâlni, se vor încrucişa ca şi liniile 
paralele (Revista Bucovinei, Anul II, No. 2, Cernăuţi, 1943, p. 64). 

O dâră de lumină cosmică 
pe cerul Bucovinei 


Născut la Marginea, în 26 noiembrie 1893, Vasile Gherasim 
e o dâră de lumină cosmică pe cerul Bucovinei, pe care, din păcate, 
nu o mai conştientizăm, pentru că până şi simţurile noastre au fost 
abandonate în sipetul ferecat al uitării. A trăit puţin, doar până în 10 
februarie 1933 (regretatul Grigore Bostan menţionează ziua de 12 
februarie, care a fost, de fapt, ziua înhumării). Semăna, la chip şi 
la suflet, cu Mihai Eminescu şi, aidoma Luceafărului, a ars intens, 
trăind în doar 39 ani de viaţă o adevărată eternitate. S-a format ca om 
de cultură, ca exeget, ca filosof, ca poet şi ca prozator la Gimnaziul 
greco-ortodox din Suceava, pe care l-a absolvit în 1914, în 1915, spre 
sfârşitul anului, mergând la Viena, unde va rămâne până în 1918. 

La Viena, Gherasim s-a înscris la Facultatea de litere şi filo- 
sofie, dedicându-se studiilor clasice şi scriind majoritatea poemelor 
şi primele sale nuvele, pe care le va publica mai târziu. 

Întors la Cernăuţi, în 1919, funcţionează ca bibliotecar al 
Universităţii (1919-1921) şi ca profesor de filosofie la Liceul „Aron 
Pumnul”, la Şcoala Normală de băieți şi la Liceul nr. 4. Profesor 
titular la Catedra de Istoria filosofiei, al cărei profesor suplinitor 
fusese din 1927, ajunge mult prea târziu pentru el, în 1932. 

Ca poet, Vasile Gherasim, „pribeagul sufiet (care) trimite nos- 
talgii”, „vrea parcă-o rugăciune să şoptească” pentru a mărturisi, cu 
o incredibilă neostenire („puterea uriaşă-a re-nvierii”), că „iubeşte- 

adânc viaţa nesfârşită”, chiar dacă, în jurul său, „vreme ne-mplinită 
se scurge tot mai multă”, „şi tu, trudite suflet, cauţi pace / Zadarnic 
pribegind prin spaţii goale, / În tine însuţi cearcă-a te întoarce / Şi 
vei afla tămăduiri de boale”. 

În poemele sale, Vasile Gherasim şi recreează identitățile şi 
dialoghează, deşi, „simțind adânc, nu-ţi trebuie cuvinte”, deşi el 
cunoaşte conturul păsării şi conturul zborului, deşi e înzestrat cu me- 
morie („„Mi-aduc aminte: / Sufletu-mi trăia când s-a născut Hristos”) 
şi poate mărturisi veacurilor: „E-atâta linişte în lume / Că-mi vine-a 
crede că acum se naşte Dumnezeu. / Şi-i ger / Şi stelele lucesc”. Pen- 
tru mărturisire, el nu are nevoie de cuvinte (şi Iulian Vesper avea să 
susțină că tăcerea este cel mai desăvârşit poem), ci doar de „clipa cea 
cu-adevărat trăită”, care desigur că-i „mai presus de seaca veşnicie”, 
clipa 1ubirii ca o întoarcere a păsărilor călătoare sau ca o trecere a 
mugurilor în floare (aluzie cât se poate de străvezie şi de legitimă la 
un filosof ca Vasile Gherasim la Argimpassa, la mitologica trecere a 
zăpezii în iarbă), clipa mai presus de eternitate („Să cadă-n nopţi cu 
lună oricât o vrea doar bruma! / Ce schimbă-aceasta oare în rostul 
marii vieţi?), clipa învăluirii în singurătate ca într-un „mormânt al 
voioşiei“, singurătatea lui Gherasim însemnând, în fond, revenirea 
în acel „cândva am fost sferici şi pe deplin fericiţi“ care consacră 
mitul androginului. 

Vasile Gherasim, poetul, este un „dor fără margini“, o pasăre 
cu o aripă în iarbă şi cu cealaltă în cer, numai că „pasărea măiastră 
zburat-a într-o seară / Spre locuri unde este mai multă primăvară”, 
iar Bucovina spiritului s-a făcut arbore, „iar arborele-n urmă rămase 
părăsit / Şi-n bezna cea opacă pustiu şi desfrunzit“. 

Şi-au trecut zece ani de altfel de singurătate, cea în care nu 
ne-am iniţiat prin opera lui Vasile Gherasim, o singurătate cenuşie, 
ostilă, fărâmiţată deja de începuturile demente ale altui măcel plane- 
tar, iar Constantin Loghin, veşnicul înfometat de memorie, a scrijelit 
pe cremenea cerului („„Albastru-i cerul şi-ngheţat / Şi stele strălucesc 


105 


vasile gherasim 





pe el ca nişte ochi de lup în noapte”, observa Gherasim) această 
frumoasă poveste („Era şi-atuncea noapte: eu stăteam / Ca şi acuma 
şi priveam / La cerul nesfârşit şi rece ca de gheaţă. / Simţeam că-n 
adâncimea sufletului meu / Străbate Dumnezeu) o primă şi ultimă 
exegeză despre opera lirică a lui Vasile Gherasim. 

ŞI n-a mai urmat nimic, poetul din Marginea fiind pe deplin 
uitat chiar şi în satul natal. Eminescologii îl citează, mai ales pe 
baza citatelor folosite de George Călinescu, fără să ştie prea multe 
despre opera lui Vasile Gherasim şi despre potrivniciile exaltate şi 
grobian devastatoare ale lui Leca Morariu, care nu putea admite ca 
un om cu talent să-i dărâme şabloanele făloase despre proprietatea 
lui pseudo-eminescianistă. 

Fără îndoială, Vasile Gherasim este şi un eminescianist, nu doar 
un eminescolog, dar eminescianismul lui nu înseamnă epigonism, ci 
o stranie înrudire spirituală (cele două paralele, la care face referire 
în jurnalul său, care, undeva, în necunoscut, se vor întâlni), o înrudire 
de concepţii şi atitudini filosofice (o reciprocitate „purusha”, deci o 
complementaritate lumină-umbră), care nu au fost niciodată versi- 
ficate, ci s-a aşteptat conturarea poemului, care, prin condeiele lor, 
au primit dreptul la viaţă. O interesantă bătălie cu Timpul se duce 
în lirica lui Vasile Gherasm, care-i refuză violențele, inclusiv pe cea 
finală, el fiind un veşnic şi neobosit căutător de lumină, pe care o şi 
descoperă, de fiecare dată prometeic, în frunză, în floare, în boarea de 
vânt, în apă, în cer, în calma rostogolire a anotimpurilor, în dragoste. 
Exisă, în poezia lui, şi vagi tentaţii ale impresionismului german, 
inclusiv tema morţii („De ce te-nvălui în singurătate / Şi-n ea îţi sapi 
mormântul voioşiei” sau „Cortina cea de neguri în jos este lăsată, / 
Iar Timpul pune-n scenă o piesă cu mult fast. / Culisele se mută în 
plan adânc şi vast / Căci în curând începe stagiunea anunţată”), dar 
pe care Vasile Gherasim le conservă doar ca tentaţii, desfăşurând în 
jurul şi în contra lui un pictural desăvârşit, păstos şi solemn, care 
ba urcă în incantaţii, ba în simfonii elaborate. Pictural şi muzical, 


106 


se naşte dumnezeu 





în orizonul cuvintelor, înseamnă, împreună cu acest orizont, însuşi 
inefabilul, sufletul liric al lui Vasile Gherasim fiind o misterioasă 
vecernie, o închinare de seară sau de cumpănă a nopţii, când arborele 
vieţii, cu rădăcinile în cer, îşi leagănă inflorescenţele şi fructele pe 
deasupra vremurilor. 

Căci, aşa cum mărturisea Vasile Gherasim, într-un alt me- 
morabil poem al său, atunci vând eşti căutător de lumină, „Le simţi 
atât de-aproape de-orice floare / Că-ţi vine să-mpleteşti cununi de 
spini, / Pe frunte să le pui ca să-ţi alini / Nestinsă-a creierului tău 
dogoare. // Răsună-n cer şi pe pământ chemarea / Spre-o nouă viaţă. 
Inimă, tresari / Zvâcnind de-un val de sânge-nfierbântat? // În lume 
Dumnezeu a înviat / Să se arate sufletelor mari. / Fii tare, dar, şi- 
aşteaptă-i înălţarea!”. 


Ion DRĂGUŞANUL 

Bibliografia scrierilor lui V. Gherasim 


a) Filosofice: 


Îi; 


10. 


1] 


12. 


13 


Din problemele istoriei filosofiei, Extras din „Codrul 
Cosminului”, IV, 1, 1927, Cernăuţi, „Glasul Bucovinei”, 
1928. 

Filosofia istoriei lui A. D. Xenopol, Extras din „Codrul 
Cosminului”, IV, 1, 1927, Cernăuţi, „Glasul Bucovinei”, 

1928. 

Sistemul energiilor conştiente, Extras din revista „Junimea 

literară”, XVII, 1928, Cernăuţi, „Glasul Bucovinei”, 1928. 
Etnicul în filosofie (Spre o filosofie românească), Extras 
din „Glasul Bucovinei”, Cernăuţi, iulie 1928. 

Spre o nouă orientare în filosofie, Filosofia vieţii, Cernăuţi, 

„Glasul Bucovinei”, 1928. 

Filosofia dinamismului vital a lui V. Pârvan, Extras din 

„Junimea literară”, XVIII, 1929. 

Concepţia istorică a lui N. Iorga, Extras din „Codrul 
Cosminului”, VII, 1937, Cernăuţi, „Glasul Bucovinei”, 

„Glasul Bucovinei”, 1937. 

Rolul frumosului în poezia lui A. Schopenhauer, „Junimea 

literară”, a. XXI, No. 7-12, 1932. 

Filosofia lui Carl Siegel, Cernăuţi, „Glasul Bucovinei”, 

1927. 

Die Bedeutung der Affektenlehre Spinozas, Extras din 
„Spinoza-Festschrift”, Verlag Winter, Heidelberg, 7932. 
Activismul lui Spinoza, Cernăuţi, „Glasul Bucovinei”, 
1928. 

Die Grundlagen der rumanischen Philosophie, Extras din 

Ludwig Stein, Carl Heymanns Verlag, Berlin, Bd XXXI, 
Heft 3-4. 

Alexandru Vlahuţă, ca om şi poet, Sept.1920, Cernăuţi. 
Caragiale idealist, Extras din „Convorbiri literare”, No. 
7-8, 1923, Bucureşti. 

Ipoteştii lui Eminescu, Extras din „Calendarul poporului 
bucovinean” pe 1925, Cernăuţi, Tip. Mitr. Silvestru, 1924. 
E M. Dostojewsky (18211881), Sonderabdruck vom „Cze- 

.. Modernismul în literatura română, Extras din „Junimea 


literară”, XVII, 1928, Cernăuţi, „Glasul Bucovinei”, 1928. 


.. Moderne rumanische Erzahler (eine theoretische Grundle- 


gung), Cernăuţi, Eminescu, 1928. 

Concepția vieții în poeziile lui Alecsandri, Extras din 
„Junimea literară”, XX, No. 1-4, 1931. 

Un poet bucovinean: loan Croitor (1892-1918), „Popo- 
rul”, Cernăuţi, 3 dec. 1922. 

Caragiale plagiat?, „Poporul”, Cernăuţi, 28 nov. 1922. 
Familia Eminovici, „Convorbiri literare”, a. LV, No. 2, 
febr. 1923). (Câteva precizări cu privire la originea lui 
M. Eminescu) şi în „Poporul”, No. 34, 1923. 

August Strindberg (1849-1912), contribuţie la psihologia 
pesimismului, „Poporul”, No. 33, 1923. 

Mihail Sadoveanu (foi rupte din ,, însemnările unui cri- 
tic ”), „Poporul”, No. 41, 42 şi 43 din 1923. 

Și Eminescu — câmp de bătaie (metode şi concepţii), „Po- 
porul”, No. 44, 1923. 

Ce înseamnă Caragiale pentru literatura noastră, „POpo- 
rul”, No. 46 şi 47, 1923. 

Un pesimist rus: Anton Cehov, „Spectatorul”, I, No. 4, 
Cernăuţi, 1927. 

E M. Dostojewski (1821-1881), „Spectatorul”, I, No. 7, 
1927. 

Henryk Ibsen (1828-1906), „Spectatorul”, 1, No. 19, 1928. 
Mihail Eminescu (cu prilejul împlinirii a 40 ani de la 
moartea lui), „Junimea literară”, XVIII, 1929, No. 9-12. 
În satul Eminovicenilor, „Convorbiri literare”, LIV, No. 
11, 1922, 

Eminescu la Viena, „Junimea literară”, XII, No. 10-11, 
1923. 

Ioan Slavici, „Calendarul Poporului”, 1926, Cernăuţi. 
Alecsandri şi Eminescu, „Calendarul Poporului”, 1931. 
Influențele Orientului asupra literaturii noastre, „Gazeta 
Poporului”, II, No. 47-48, 1926. 

Gerhart Hauptmann, „Spectatorul”, II, No. 5, 1928. 
Eminescu — Luceafărul, conferinţă festivă, „Junimea lite- 
rară”, XIX, No. 9-12, 1930. 

Eminescu ca optimist, „Convorbiri literare”, LIV, No. 6-7. 
Influenţa lui Schopenhauer asupra lui Eminescu, „Lran- 
silvania, LIV, No. 10-12. 

George Drogli, nepotul lui Eminescu, „Adevărul Literar”, 
Seria III, IV, No. 149, 14/X, 1923. 

Pentru un muzeu ,, Mihail Eminescu ” la Ipoteşti lângă 

Botoşani, „Cultura Poporului”, IV, No. 43, 1924. 
c) Pedagogice: 


1.  Temeiurile şi perspectivele educaţiei în şcoala secundară, 
Extras din „Şcoala”, VII (1922), Cernăuţi, 1922. 

2. Filosoful VY Conta ca pedagog, „Școala, VII, 1922. 

3.  Altearticole pedagogice, în „Școala”, VI, 1921, VII, 1922, 
VII 1923. 

4. Goethe ca pedagog, „Voința şcoalei”, Cernăuţi, X, No. 9, 
1932. 


d) Literare: 
Nuvele: 


1. Emaus, „Junimea literară”, XVIII, No. 9-12, 1929. 

2. Noaptea învierii, „Poporul”, No. 89/90, 1927. 

3. În spre soare, Extras din „Junimea literară”, XVIII, No. 
1-4, Cernăuţi, 1929. 

4. Orfanul, „Junimea literară”, XX, No. 5-8, 1931. 

5. Turnul din Soroceni, „Junimea literară”, XIX, No. 5-8, 
1930. 

6. Afostodată, „Gazeta Poporului”, Cernăuţi, |, No. 4, 1925. 

7. Sonata necunoscutului, „Gazeta Poporului”, II, Nr. 34-35, 
1926. 

8. Piatra încercărilor, „Poporul”, V, No. 70, 1924. 

9. Ocălătorie ciudată, „Poporul”, VI, 83-84, 1926. 


Poezii (nepublicate în acest volum): 


1. Sborul, „Poporul”, V, No. 70, 1924. 

Focul, „Poporul”, VI, No. 83-84, 1926. 
Maăiestrei, „Poporul”, II, No. 22, 1921. 
Sonet 

Toamna 

Frunză-n furtună 

Chemare 

Furtuna sufletului meu 


e) Diverse: 


I; 


Cursuri pentru cultivarea poporului, „Cugetări, Cernăuţi, 
1 febr. 1920. 

Raiul pe pământ, „Cugetări”, Cernăuţi, | martie 1920. 
La sfârşitul unei stagiuni (Teatrul Naţional din Cernăuţi), 
„Poporul”, No. 89/90, 1927. 

Texte mărginene, cu E. Herzog în „Junimea literară”, 1924. 
Cam o sută de ani de teatru românesc, „Cultura Poporu- 
lui”, No. 34, 1923. 

E. Herzog şi V. Gherasim : Glosarul dialectului mărgi- 
nean, „Codrul Cosminului” vol I-V şi VII (incomplet). 


Afară de acestea, a mai scris articole de ziar, epigrame, cronici 
cul turale, teatrale etc. 


Adaos: 


V. Gherasim —Paul Jelescu, trei poeme muzicale pe poeziile: 
Durerile mele sunt stânci de granit 

Frunzele căzut-au 

Vântul şi dorul. 


112 


se naşte dumnezeu 





Cuprins 


Constantin Loghin: Vasile Gherasim... 
Note biografice: Vasile Gherasim .........eeennnee nenea 


ÎVIUIZEL PEICINE anioni ata ao danil ana lea pia i ali iai beu 
Sean 1 „CE ORIENT e ans aia ăia atomii ad 
(CD Ql IE ficat to ia învinuit Bi iai aa roni babei aia Bia 
SIE SIL: CRT dadalina atleta delete da aid main nea deea la 
CDC 0 IONI o aa oa daia aaa atat aaa aaa i aia a ia 
ÎS EPUI ei P0snya0dacutaialadatduatdealaăatititiaiaiaanăuoaote 


STATICĂ) astea at Ea bata că aaa ac ae lata a0 a dat datat aa odă d aaa lat aut al atat 
N 0 DIR O) Dacia lata babi nana îi Bai înaintat 
SUN Dl 8 isa aaa date tota ala adu udat dea dau doua date dada ad il dea da do 
(CORUL E tente ora fiu aaa anii Epica i apa 
ÎN Sa INI (0 ese ua boa at oaia icoana oaia 
Învie, suflete! .......mn eee 
SE ASIE INUIDEZIE UI: ina lavă de daia danie daia dan lada iale 
Adeseazii Doha 13 IT Ul, e scoate oa af i li ui 
SN 0 it 01 Oac tal i aut ut daia 
ÎN UT EG IE E opusa Baia sta ataca dn al aaa înalte na a 
Î RCA D055 dala a dial odă 

Îl nă 0009 aluat acacia caca ada 
ÎN EC) UI opel dot loto deonini 9 doniptlaeioă da ainidoliptdiaalda aiaiadil 
ÎS 19 UNIRE asesaziepa asi op eaijoojeei apela jap lea aaa a a ai 


Într-un ATNUEE:; scoteau d d lia ouăle cica lati cin dap abil cina data atol 
Di git AIG DOVE nintendo tn ici nt elada dl 
IES ITI0)E EI Iei Val 3, ceia aa iona a a n aa aa 
Dos NL PREA ciot lat oo ta 
ÎN Al cb 5 IO 2 a aa dl an lao oua 
[E (09 APO a atit in nn aid dt inaite 
Îi ENE iii LN ca aia aaa tu ad ai ai luă a i 
Al Vieții Iele SOS coat a at oa 
Răiiale COdEULE: CUL DIE ae at ce cu ca pd dealul lu 
STIA ENE ti notabil na nau o dtp ad 
Saua 6/20 et oana ala aid a aie a a Dati aa ie ae aluat ata 
SiS Oi DA 2 coco nel a 


PEPI CUI "SI SLIDE at ad do tati atita d di ala ot 
Povestea cenu pat:s-0. ASCult. nn nacacee maneta etniei ieeneae 
ÎN ii Ls 00 JOACE e oaie oi Rece Ra atita atatia at iati tat sala 
AVOLDE: VOTE VORIDE e coco tc du pc daia uita nat ala al el a a ball 
IDEA IE ia enăiuln iod daadntadnadoiintadaindninintadatadotin paladiu ada pad ta 

Orest Gherasim: Vasile Gherasim, la Viena .........ccee eee 
Din jurnalul intim al lui Vasile Gherasim .........ce anemie 
N. Teaciuc-Albu: Vasile Gherasim, omul... nenea eeeeeea 
A. P.: Între Eminescu şi Vasile Gherasim... nenea eee 
Din jurnalul intim al lui Vasile Gherasim .........ce eee 
Ion Drăguşanul: O dâră de lumină cosmică 

fe Cerul BUCOVINEI; pi aeapoa ame abate iai aaa adie 
Pibiioeraliă;serierilor lui V, GheraSina esente 

